Таниқли журналистлар ижодий имтиҳонга эксперт сифатида жалб этилди – Jurnalist\nR S2019-08-12T11:49:18+00:0018 Iyul, 2019|Умумий янгиликлар|\nБугун Ўзбекистон журналистика ва оммавий коммуникациялар университетига ҳужжат топширган абитуриентлар учун ижодий имтиҳоннинг суҳбат босқичи бўлиб ўтди.\nУнда эксперт сифатида иштирок этган журналистика соҳаси вакиллари, фахрий журналистлар, амалиётчилар, таниқли блогерлар, профессор ўқитувчилар, жамоатчилик вакиллари абитуриентларнинг соҳага оид билимлари, фикрларини суҳбат асосида баҳолади.\nАҳмаджон МЕЛИБОЕВ – “Жаҳон адабиёти” журнали бош муҳаррири:\n– Матбуотнинг вазифалари, журналистиканинг жамиятдаги ўрни ҳақида биз суҳбатлашган босма ОАВ йўналишига ҳужжат топширган абитуриентлар анчайин яхши тасаввурга эга, кўпчиликнинг қалами ҳам шаклланган, фикрлаши дадил, бу яхши томонлари. Лекин, афсуски, журналистикани шунчаки ҳавас деб билган, уни фақат сайтлар ва блогерликдан иборат дея тушунаётганлар ҳам йўқ эмас. Бугун журналистикада ахборотнинг тезлиги учун кураш авжига чиқди, биз босма нашрлар бу мусобақада юта олмаслигимиз аниқ. Шу боис интернет нашрлари ахборотнинг тезкорлигига кўпроқ эътибор қаратса, босма нашрлар хабарларнинг замиридаги маъно, моҳиятни англашга, чуқур таҳлилга урғу беришлари лозим.\nҲамза ЖУМАЕВ, “Ёшлар” телеканали муҳаррири:\n– Ёшларнинг дунёқараши ва фикрлаши, матнда фикрни тўғри ифода эта олиши, хатоларсиз гапириши, ижодий ишлари салмоғига кўпроқ эътибор қаратяпмиз. Яна бир муҳим савол бизни қизиқтиряпти: улар учун журналист бўлиш муҳимми ёки университет талабаси бўлишми?\nЯхши журналист бўлиш учун фақат хоҳишнинг ўзи кам, ҳаракат, изланиш, билим кабилар керак. Шуни ҳам айтиб ўтишим керакки, мен ўтган йилги ижодий имтиҳонни баҳолаш жараёнидан ҳам иштирок этган эдим, назаримда натижалар анча яхши бўлди. Талабаларнинг амалиёт жараёни, ижтимоий тармоқлар, умуман соҳадаги ҳаракатларидан келиб чиқиб шундай фикр билдириш мумкин. Бироқ афсус дейишга ундовчи ҳолатлар ҳам учрамоқда, баъзи абитуриентлар айрим бошловчиларни “зўр“ журналист деб билиши, радио журналистикаси соҳасини танлаб бирон-бир радио каналнинг ёки дастурнинг номи айта олишмасликлари, соҳага нисбатан жуда саёз ёки умуман маълумотга эга эмасликларини билдириб қўймоқда. Имкон даражасида улар орасидан муносиб, келажакда яхши журналист бўлишига ишонганларимизни юқори баҳолаяпмиз.\nИжодий имтиҳон ягона кўп балли баҳолаш тизими бўйича баҳоланади. Унда тўплаш мумкин бўлган максимал балл миқдори 63 бални ташкил этади.\nИжодий имтиҳоннинг биринчи босқичи, яъни оғзаки суҳбат жараёнидаги савол-жавобни баҳолаш учун ижодий имтиҳонга ажратилган максимал баллнинг 41,3 фоизи, яъни 26 балл белгиланади.\nАвазбек МУСТАФОҚУЛОВ, абитуриент:\n– Бу йил учинчи бор журналистика йўналишига ҳужжат топширдим. Ижодий имтиҳон балларим яхши бўлса-да, тестда билимим бироз камлик қилган эди. Ахборот хизмати йўналишига топширганим боис эксперт устозлар матбуот котибининг вазифалари, соҳадаги муаммолар ҳақидаги фикрларим, олиб келган ижодий ишларим, мақолаларим билан қизиқди. Афсуски, бугун матбуот хизматлари фаолиятида ютуқлар билан бирга қатор камчиликлар ҳам бор, биз ташкилот ҳақидаги хабарлар, янгиликларни уларнинг сайтидан эмас, биринчи бўлиб ижтимоий тармоқлар ёки ахборот сайтларидан биламиз, вилоят, туман газеталарининг ҳам аҳволи оғир. Шу боис келгусида университет талабаси бўлиб, мутахассислик дипломини олгач, вилоятимиз ҳокимлиги ахборот хизматида ишламоқчиман.\nНилуфар МИРҲАМЕДОВА, абитуриент:\n– Университетнинг телерадио журналистикаси йўналишига ҳужжат топширдим. Бу синовдан илк бор ўтаётганим йўқ. Ўтган йили ҳам\nайни шу йўналишга топшириб контракт асосида ўқишга қабул қилинган эдим.\nИжодий имтиҳоннинг навбатдаги иккинчи босқичи, яъни ижодий эссе ёзиш кунлари ҳам белгиланган кунларда бўлиб ўтади. Эссени баҳолаш учун имтиҳонга ажратилган максимал баллдан 58,7 фоизи, яъни 37 балл белгиланган.\nЭслатиб ўтамиз, ўтган йили Ўзбекистон Журналистика ва оммавий коммуникациялар университетида бакалавриат босқичига 100, сиртқи йўналишга 50 нафар талаба қабул қилинган бўлса, жорий йилда бу кўрсаткич кескин ошиб, бакалавриатга 270, сиртқига 50 нафар этиб белгиланган.\nШунингдек бу йили ҳарбий журналистика йўналишида ҳам абитуриентлардан ҳужжат қабул қилиниб айни дамда саралаш босқичи кетмоқда.\nПРEЗИДEНТ ТАБРИГИГА МУНОСАБАТ чуқур таҳлил, эркин мушоҳада қилишимиз керак


Леонид Федун “Спартак” клуби раҳбари лавозимидан кетаётганлигини маълум қилди\n18:10 / 21.05.2015\nМоскванинг “Спартак” футбол клуби эгаси Леонид Федун клуб директорлари кенгаши раиси лавозимидан кетишни режалаштирмоқда. Бу ҳақда Федуннинг клуб сайтида жойлаштирилган баёнотида айтилган.\n“Спартак” учун бор вужудим билан самимий қайғураман ва ўрнимни профессионалларга бўшатиб бериш фурсати келганлигини тушунмоқдаман. Балки улар омадлироқ ва малакалироқ бўларлар ҳамда халқ клубини янги унвонларга олиб келишар”, деб айтмоқда Федун.\nҲозирда “Спартак” Россия чемпионатининг 28 туридан кейин мусобақа жадвалида 43 очко жамғарган ҳолда, 6-ўринда кетмоқда.\nФедун “Лукойл” ОАЖнинг вице-президенти, 2003 йилдан бери “Спартак”нинг эгаси ҳисобланади. Унинг раҳбарияти остида клуб 5 маротаба Россия чемпионатининг кумуш медалларини қўлга киритган. Унинг ташаббуси билан 2014 йил августда “қизил-оқлар”нинг 45 минг томошабинга мўлжалланган “Открытие-Арена” номли янги стадиони қуриб битказилган.


Аёлларга хос илм мажлиси қуриш ва уларни эҳтиёж бўлганда эркаклардан алоҳида бўлган бир ўринда ажратиш, яъни ажратиб дарс бериш | Ислом Нури\nАёлларга хос илм мажлиси қуриш ва уларни эҳтиёж бўлганда эркаклардан алоҳида бўлган бир ўринда ажратиш, яъни ажратиб дарс бериш\n664 марта кўрилган\nعَنْ أَبِي هُرَيْرَةَ: جَاءَ نِسْوَةٌ إِلَى رَسُولِ اللَّهِ صَلَّى اللهُ عَلَيْهِ وَسَلَّمَ، فَقُلْنَ: يَا رَسُولَ اللَّهِ، وَاللَّهِ مَا نَقْدِرُ عَلَيْكَ فِي مَجْلِسِكَ مِنَ الرِّجَالِ، فَوَاعِدْنَا مِنْكَ يَوْمًا نَأْتِيكَ فِيهِ. قَالَ: «مَوْعِدُكُنَّ بَيْتُ فُلَانٍ». وَأَتَاهُنَّ فِي ذَلِكَ الْيَوْمِ، وَلِذَلِكَ الْمَوْعِدِ. قَالَ: فَكَانَ مِمَّا قَالَ لَهُنَّ، يَعْنِي: «مَا مِنِ امْرَأَةٍ تُقَدِّمُ ثَلَاثًا مِنَ الْوَلَدِ تَحْتَسِبُهُنَّ، إِلَّا دَخَلَتِ الْجَنَّةَ» فَقَالَتِ امْرَأَةٌ مِنْهُنَّ: أَوِ اثْنَانِ؟ قَالَ: «أَوِ اثْنَانِ»\nИмом Аҳмад ривоятлари, саҳиҳ ҳадис.\nАбу Ҳурайра розияллоҳу анҳудан ривоят қилинади дедилар: “Бир неча аёл Расулуллоҳ соллаллоҳу алайҳи ва саллам ҳузурларига келдилар ва дедилар: “Эй Расулуллоҳ, эркаклар туфайли биз сизнинг мажлисингизга яқинлаша олмаймиз, бизга ҳам бир кунни ваъда қилинг, ана шу кунда биз сизнинг олдингизга келайлик”. Ул зот айтдиларки: "Мавъидингиз фалончининг уйи, деб бир мавъидни белгиладилар”. Ул зот ана шу кунда ва ана шу мавъидга келдилар. Аёллар жамланишган эди.\nАбу Ҳурайра айтадилар: Расулуллоҳ соллаллоҳу алайҳи ва саллам айтган сўзлардан бири: “Қай бир аёл фарзандларидан учтасини топширадиган бўлса ва уларнинг ажрларини умид қилса, албатта жаннатга киради". Бир аёл сўрадики: Иккита бўлсачи? Ул зот: "Иккита бўлса ҳам" - дедилар. Бошқа бир ривоятда: "Битта бўлса ҳам" деганлари келган.\nАёллар эркакларнинг туғишганларидир. Илм ва амал эркаклардан талаб қилинганидек, аёллардан ҳам талаб қилинади. Аёлларга ҳам ўзларининг зиммасида вожиб бўлган илмни билиш ва амал қилишлари лозим бўлган нарсаларни таълим олишлиги фарздир.\nАҳли Мадина мусулмонлари Расулуллоҳ соллаллоҳу алайҳи ва салламдан илмни олишарди, улар илм олишда жуда ҳам ҳарис эдилар. Ҳаттоки, Расулуллоҳ соллаллоҳу алайҳи ва салламнинг мажлисларига тиқилинч қилиб ўтиришар эди. Чунки, улар ул зотдан дунё ва охиратдаги саодатлари ва нажотлари ҳақидаги илмни олишар эди. Аёллар эркакларга аралашишдан ман қилинганликлари туфайли Расулуллоҳ соллаллоҳу алайҳи ва салламга яқинлаша олмасдилар, мажлисларига қатнаша олмасдилар. Шу туфайли улар гоҳи илмлардан қолиб кетишар эди. Гоҳо эркаклар баъзи илмларни еткизишар эди, лекин аксар ҳолатда улар илмдан маҳрум бўлиб қолишар эди. Шунинг учун аёллардан бир жамоаси келди-да, Расулуллоҳ соллаллоҳу алайҳи ва салламга айтдилар: Бизнинг ҳам ўзимизнинг саволларимиз бор, бизга ҳам бир мажлис ажратсангиз, биз ўша саволларимизга жавоб олсак, бизга ҳам динимизни таълим берсангиз дейишди. Шунда Расулуллоҳ соллаллоҳу алайҳи ва саллам уларнинг талабларига ижобат қилдилар ва бир кунни белгиладилар ва ана шу кунда бориб уларга мавъиза қилдилар.\nУшбу ҳадиснинг далолатига кўра аёллар ва эркаклар ҳаттоки таълим олишда ҳам бирга бўлишлари мумкин эмас экан. Улар алоҳида-алоҳида бўлишлари керак экан. Шунинг учун қизларга алоҳида мактаблар, жомиалар, институтлар, дорулфунунлар ва шу каби таълим муассаларини қилиш керак ва ўғил болаларга ҳам, (эркакларга ҳам) алоҳида қилиш керак. Ҳаммаси алоҳида-алоҳида таълимларини олсинлар, лекин аралашишга йўл қўйилмасин.\nУшбу ҳадис бир неча аҳкомлар ва фойдаларга далолат қилмоқда. Шулардан: Биринчиси: Таълим олиш асносида бўлсин эркак ва аёллар аралашиши мумкин эмас экан.\nИккинчиси: Омонатдор киши бир мажмуа аёлларга, яъни бир гуруҳ аёлларга таълим бериши мумкин. Бироқ, у ёлғиз бегона аёл билан ёлғиз ҳолатда қолиб дарс бермайди, бу мумкин эмас.\nУчинчи фойда: Эркак киши аёлларга дарс бергани келган пайтда ўзи ёлғиз бўлмаслиги керак, у билан камида бир ё икки киши бирга бўлиши керак. Буни ўтган дарсдаги Расулуллоҳ соллаллоҳу алайҳи ва саллам Билол билан бориб ҳайит намозида аёлларга ваъз қилганлари ва садақага буюрганлари ҳақидаги ҳадисдан ҳам билдик. Ушбу ҳадисимизда ҳам кўриниб турибдики, Абу Ҳурайра бу ҳадисни ривоят қиляпти, бу ҳадисни имом Бухорий Абу Саид ал-Худрийдан ҳам ривоят қилганлар. Демак, улар шу мажлисда ҳозир бўлганлар. Агар ҳозир бўлмаслар эди, Расулуллоҳ соллаллоҳу алайҳи ва салламнинг айтган сўзларини қаердан ривоят қилишар эди?\nТўртинчи фойда: Бир гуруҳ аёлларнинг ичида бир ё икки эркак бўладиган бўлса, буни хилват дейилмайди. Хилват дегани бир аёл бир эркак билан ёлғиз қолишидир ёки бир неча эркаклар билан бир аёлнинг қолишидир.\nБешинчи фойда: Саҳобийя аёлларнинг тақволари, уларнинг эркакларга аралашишдан, тиқилинч қилишдан узоқ бўлишлари. Улар илмга жуда ҳам ҳарис эдилар, шу билан бирга улар эркакларга яқинлашиб, улар билан тиқилинч қилиб мажлисларга қатнашмадилар.\nАёл кишининг битта бўлсин, иккита бўлсин, учта бўлсин ё ундан кўпроқ бўлсин, гўдаклари ёшлигида вафот этиб кетадиган бўлса, бунга сабр қилса, у албатта жаннатга кирар экан. Мусибатлар, яъни мусулмон кишига етадиган мусибатлар гуноҳларга каффорат ва даражотларни кўтаради. Бунга далил мана шу учта фарзандини тақдим қилган, яъни ўзидан олдин жўнатган, топширган аёл жаннатга киради дейилди.\nАёл кишининг талаби илмга чиқишлигининг жоизлиги. Чунки, бу аёлларнинг ҳаммаси ана шу фалончининг уйига боришди. Валиюл-амр (мусулмонларнинг роийси, волийси) раиятига эътибор қилиши керак. Агар уларга бир нарса қиламан, деб ваъда қилган бўлса, албатта вафо қилиши керак. У ҳар қанча иши кўп бўлсин, бошқа бўлсин, бунинг фарқи йўқ. Мана, Расулуллоҳ соллаллоҳу алайҳи ва саллам ваъда қилдилар ва ваъдаларининг устидан чиқдилар.\nАмалларнинг ҳаммасида ажр умид қилиш. Амалларнинг ҳаммасида ажр умид қилиш дейиляпти бу ерда, фарзанди вафот қилса шунда ҳам ажр умид қилиняпти, сабр қилиш ва ажр умид қилишни ҳам бир амал ҳисобланаяпти.\nОлинадиган фойдалардан яна бири омонатдор кишилар билан аёлларнинг шаръий масалаларда, шаръий ҳожатлари бўладиган бўлса сўзлашишларининг жоизлиги.\nАёлларсиз фақат эркакларнинг ўзлари жанозани кўтаришлари ҳақидаги боб\nعَنْ أَبي سَعِيدٍ الخُدْرِيَّ رَضِيَ اللَّهُ عَنْهُ: أَنَّ رَسُولَ اللَّهِ صَلَّى اللهُ عَلَيْهِ وَسَلَّمَ قَالَ: «إِذَا وُضِعَتِ الجِنَازَةُ، وَاحْتَمَلَهَا الرِّجَالُ عَلَى أَعْنَاقِهِمْ، فَإِنْ كَانَتْ صَالِحَةً، قَالَتْ: قَدِّمُونِي، وَإِنْ كَانَتْ غَيْرَ صَالِحَةٍ، قَالَتْ: يَا وَيْلَهَا أَيْنَ يَذْهَبُونَ بِهَا؟ يَسْمَعُ صَوْتَهَا كُلُّ شَيْءٍ إِلَّا الإِنْسَانَ، وَلَوْ سَمِعَهُ صَعِقَ» رواه البخاري\nАбу Саид Худрий розияллоҳу таоло анҳудан ривоят қилинади Расулуллоҳ соллаллоҳу алайҳи ва саллам дедилар: “Жаноза қўйиладиган бўлса, яъни маййит тобутга қўйилса ва уни кишилар (эркаклар) елкаларига кўтарсалар, солиҳ бўладиган бўлса (яхши бўладиган бўлса), айтадики: Мени тезроқ олиб боринглар. Агар яхши бўлмайдиган бўлса, айтадики: Эҳ, бунинг ҳолига вой бўлсин! Уни қаерга олиб кетмоқдалар?! Унинг овозини инсондан бошқа ҳамма нарса эшитади. Агар инсон этишганида хушидан кетган бўлар эди”.\nГоҳи ишларни бажаришда ёки умуман гоҳи ишларда эркаклар ва аёллар жамланиши мумкин ва бу жамланишсиз бўлмайди. Гоҳи ишларда жамланишса ҳам, эркакларнинг ўзи бу ишни аёлларнинг иштирокисиз ҳам бажариб қўйишлари мумкин бўлади. Жамланиб қилиш лозим бўлган ишларда шариат аралашишдан қайтарди. Бунга мисол жамоат намози; аёллар ҳам, эркаклар ҳам бир масжидда жамоат намозида иштирок этишади. Тавоф; буни аралашмасдан бажаришнинг иложиси йўқ, эркакларни алоҳида, аёлларни алоҳида қилиш имконсиз. Кўчаларда юриш; эркаклар ҳам, аёллар ҳам ҳожатлари учун чиққан бўлишади, ҳамма шу кўчадан юриши лозим. Демак, бунга ўхшаган ҳолатларда аёлларни ман қилиш мумкин эмас, иложи йўқ. Шундай экан уларни аралашишдан қайтарилади. Намозни алоҳида, орқада туриб ўқишади ёки парда ортида, муайян бир жойда ўқишади. Тавофда; эркакларга аралашмасдан чеккада тавоф қилишади. Йўлларда; айтиб ўтдик йўлнинг ўртаси эркаклар учун, чекасида аёллар юради.\nГоҳи ишлар бўладики, буни эркакларнинг ўзлари аёлларсиз бажариб қўйишлари мумкин бўлади. Жаноза, яъни маййитни дафн қилиш шу жумладандир. Яъни, аёллар жаноза намозига қатнашсалар ҳам лекин маййитни кўтариш, қабристонга олиб бориш, уни дафн қилишда иштирок этмайдилар. Чунки, уларнинг бу ишларни қилишларига ҳожат йўқ. Қуйида Ибн Ҳажарнинг сўзларида бунинг чиройли тафсилоти келади.\nУшбу ҳадиснинг далолатига кўра жанозани аслида эркаклар кўтарар экан. Ҳаттоки имом Бухорий ўзларининг саҳиҳларида "Аёлларсиз, ёлғиз эркакларнинг ўзлари жанозани, яъни маййитни кўтаришлари ҳақидаги боб", деб боб қўйганлар (бобни номлаганлар) ва бунга мазкур ҳадисни далил қилиб келтирганлар. Баъзи аҳли илмлар аёлларнинг жаноза (маййит)ни кўтаришда қатнашмасликларининг сабаблари ихтилотдан сақланишлик учундир, аралашишдан сақланиш учундир, деганлар. Ибн Ҳажар айтадилар: Нававий Муҳаззабнинг шарҳида нақл қилганки: "Уламолар ўртасида бу масалада ҳеч қандай хилоф йўқ". Бунинг сабаби юқорида айтиб ўтилган гаплар; Маййитни фақат эркаклар кўтариб боришлари керак. Агар аёллар уни кўтарадиган бўлса, бу уларни эркаклар билан аралашишларига сабаб бўлади, бу эса фитнага олиб боради. Буни ўзингиз ҳам тасаввур қилиб кўринг. Аслида маййитни (тобутни) кўтарилганда жуда ҳам тез юрилади, чунки бунга ҳадис бор. Расулуллоҳ соллаллоҳу алайҳи ва саллам айтганлар: “Жанозани шоштиринглар, тезроқ олиб боринглар”. Тасаввур қилинг: Эркак-аёл аралаш кўтариб кетяпти, бу ерда маййит эсдан чиқиб қолади, бу ердаги фитнанинг кучлилигидан маййит эсдан чиқиб қолади. Чунки, кўтариш деганда қўллар юқорига кўтарилган бўлади, агар аёл киши кўтарадиган бўлса очилиш-сочилиш содир бўлади. Ундан ташқари тез юришда уриниш-туртиниш деган нарса бўлади. Шунинг учун шариатимиз аёлларни бундай ўринлардан сақлаган ва бу каби оғир ишларни эркакларга топширган. Бундан ташқари аёллар агар жанозани (маййитни) кўтаришадиган бўлса, аслида улар азахонадан бошлаб дод-вой қилишади, улар бундай мусибатларни кўтариша олмайди. Маййитни кўтариб кетаётгандаги уларнинг ҳолатини тасаввур қилиб кўринг: Улар бутун йиғи-сиғи, дод-вой билан кўтаришади, ундан ташқари маййитни қабрга туширилаётган пайтда маййитни кафанланган ҳолатда кўриб хушдан кетишлар бўлиши мумкин, аёлларда ҳар хил ҳолатлар содир бўлиши мумкин. Шунинг учун, аёлларнинг табиати риоя қилиниб, уларни маййитни кўтариш ва дафн қилишдан озод қилинган.\nУмму Атийя розияллоҳу анҳодан ривоят қилинади айтдиларки: “Биз жанозаларга эргашишдан қайтарилдик”. Бу ҳадисни ҳам имом Бухорий ривоят қилганлар.\nДемак, ушбу ҳадисдан оладиган фойдаларимиз: Маййит елкаларда кўтарилиб кетаётганда, қабрга кетаётганда гапирар экан. Унинг мана шу ҳолатда гапирган гапининг овози бўлар экан, бироқ буни инсон эшитмас экан, инсондан бошқа бутун жонзот эшитар экан. Инсон тобутда кетар экан Аллоҳ таоло унга тайёрлаб қўйган яхшилик ва ёмонликни амалига қараб билади. Чунки, ҳадисда келдики: Ё мени тезроқ оборинглар дейди, ёки: Эҳ, ҳолига вой бўлсин қаерга олиб кетяпсизлар! дейди. Яхшиликни кўрган, яхшиликни билган банда тезроқ мени олиб боринглар, тез-тез юринглар, бўлинглар, мени тезроқ қабримга олиб боринглар, деб шошади, яъни ўзига тайёрлаб қўйилган неъматларни кўриш учун, тезроқ ўшанга бориш учун. Аммо ҳолига вой бўладиган инсон эса вой мени қаерга олиб кетяпсизлар? Шоядки мени олиб бормасанглар эди, шоядки ўлмасам эди! - ваҳоказо деб ўз ҳолига войлар тилаб қолади.\nФойдалардан яна бири: Маййит шу дунёда қилган бепарволикларига шундай аламланадики, ҳаттоки унинг аламланишини эшитган инсон — агар эшитадиган бўлса — хушидан кетиб қоларди. Яъни, бу ерда маййитнинг иккита ҳолати бор дейилди. Биринчисида хурсандчилик, "Мени тезроқ олиб боринглар" буни эшитадиган бўлса, одам яхшиликни эшитган пайтда хушидан кетмайди. Хушидан кетиш қачонки ёмонликни эшитган бўлса, ёмонликни эшитганда хушидан кетади, қўрқиб кетади. Шунинг учун, кеч бўлмасдан туриб тезроқ хатоларни ўнглаб, солиҳ амалларни қилишга шошилишимиз керак бўлади.\nЯна битта оладиган фойдамиз: Яхши кишилар учун қабрда неъматнинг борлиги. Биз буни исбот қиламиз (тасдиқлаймиз), чунки бу ерда "Мени тезроқ олиб боринглар" деб маййит айтяпти. Қаерга олиб боринглар? Шу менга тайёрлаб қўйилган неъматларга олиб боринглар. Бу ҳадисда қабрда бўладиган азобларга ҳам далил бор. Ёмонлар учун қабрда бўладиган азоблар ҳам бор. Буни "Эҳ, ҳолига вой бўлсин! Буни қаерга олиб кетяптилар? - деган сўздан фойда қилиб оламиз. Демак, шариати исломийя қайси ўринда аёлларнинг иштирокисиз бир ишни бажаришни иложи бўлса, шу ўринда эркакларни ўзига шу ишни юклаб, аёлларни бу ишдан озод қилган. Иложсиз эркак-аёл аралашадиган ўринларда уларни иложи борича бир-бирларидан узоқ қилишликка ҳарис бўлган.\nАллоҳ субҳанаҳу ва таолога бизни мана шундай ажойиб, каттаю кичик ишларга аҳамият берадиган, эътибордан қолдирмайдиган, яхшилик йўлларини кенг очиб қўядиган, ёмонликка олиб борадиган йўлларнинг ҳаммасини, балки энг кичик йўлларни ҳам тўсиб қўйган, шундай раҳмат шариат билан сийлаганлиги учун ҳамду санолар айтамиз.\n‹ 11- боб. Эркакларни бегона аёлларнинг ҳузурига киришдан ман қилиш юқорига 12- дарс. Аёлларни чўмиладиган ҳавзаларга ва шунга ўхшаш жойларга киришдан ман қилиш ҳақида ›


Ушбу жараёнларда, шубҳасиз, “Маҳалла” хайрия жамоат фонди ҳамда унинг ҳудудий тузилмалари ва юртимиздаги мавжуд 10 мингга яқин фуқаролар ўзини ўзи бошқариш органларининг ҳам салмоқли ҳиссаси бор. Бугунги кунда маҳаллаларда 8 та жамоатчилик комиссияси, шу жумладан, Вояга етмаганлар, ёшлар ва спорт масалалари ҳамда Маърифат ва маънавият масалалари бўйича комиссиялари, ота-оналарнинг фарзанд тарбияси бўйича билимини оширишга йўналтирилган “Ота-оналар университетлари” изчил фаолият юритмоқда. Ўз навбатида, “Оила — маҳалла — таълим муассасаси” ҳамкорлиги механизмини кучайтириш чоралари кўрилаётир. Эътиборлиси, ана шу саъй-ҳаракатлар ёшларимизни маънавий ва жисмоний жиҳатдан соғлом қилиб вояга етказиш, она-Ватанга муҳаббат руҳида тарбиялаш, аввало, уларнинг қалби ва онгида мафкуравий иммунитетни янада кучайтириш, миллий ўзлигимиз ҳамда дунёни чуқур англайдиган инсонлар бўлиб улғайишида муҳим ўрин тутаётир.\n“Маҳалла” хайрия жамоат фонди ташаббуси билан Халқ таълими, Олий ва ўрта махсус таълим, Маданият ва спорт ишлари вазирликлари, “Камолот” ЁИҲ, Маънавият тарғибот маркази, “Нуроний” жамғармаси, Миллий телерадиокомпания ҳамкорлигида “Қадриятлар бешигисан, азиз маҳаллам!” шиори остида ўтказиб келинаётган уч босқичли “Маҳалла — менинг тақдиримда” кўрик-танлови ҳам ана шу эзгу мақсадга қаратилгани билан аҳамиятлидир.\nТаъкидлаш жоизки, танловнинг саралаш (маҳаллалараро) ва туман (шаҳар) босқичлари жорий йилнинг ноябрь ойида ўтказилган бўлиб, уларда республикамиз бўйича жами 8582 та фуқаролар йиғини жамоалари қатнашди. Тадбирларда 35 мингга яқин ёшлар жамоалар таркибида, 142 мингдан ортиқ аҳоли, шу жумладан, 83 мингга яқин ёшлар кузатувчи сифатида иштирок этди.\nШу кунларда мазкур кўрик-танловнинг ҳудудий босқичлари юқори савияда ўтказилаяпти. Уларда маҳаллалар ҳудудларидаги умумтаълим мактабларининг 9-синф ҳамда касб-ҳунар коллежлари ва академик лицейларнинг 1 ва 2-босқич ўқувчиларидан иборат жамоалар учта шарт асосида ўзаро баҳс юритаётир.\nТанловнинг Тошкент шаҳар босқичи “Туркистон” саройида юқори савияда ташкил этилди. Унда туман босқичларида ғолиб бўлган 11 маҳалла фуқаролар йиғини жамоалари ўзаро беллашди.\nАввало, иштирокчилар ўз маҳалласи ҳақида, ёшларнинг жисмонан соғлом, маънавий етук бўлиб вояга етишида маҳалланинг тутган ўрни тўғрисидаги тақдимотларни слайдлар ёрдамида намойиш этди. Улар маҳалла институтининг тарихини ўзлари истиқомат қилаётган маҳаллалар мисолида баён қилдилар.\nКейинги шартда маҳалла фаолияти, ёшлар тарбияси ҳамда “Оила — маҳалла — таълим муассасаси” ҳамкорлиги механизмини кучайтириш, соҳага оид норматив-ҳуқуқий ҳужжатларнинг мазмун-моҳияти ҳамда маънавиятга оид билимлари синаб кўрилди. Сўнгги шартда иштирокчилар ёшлар ўртасида соғлом турмуш тарзи тамойилларини қарор топтириш, уларни гиёҳвандлик, ахлоқсизлик, четдан кириб келаётган ҳар хил зарарли таъсирлар, “оммавий маданият” ниқоби остидаги хатарлардан асраб-авайлаш ва бу борада миллий қадриятларимизнинг ўрни ҳақидаги иншолари билан қатнашди.\n— Бу ерда биз ўзимиз яшаётган маҳалла ҳаёти ҳақида ҳикоя қилиш баробарида, шаҳримиздаги илғор фуқаролар йиғинлари фаолияти билан ҳам яқиндан танишдик, қизиқарли маълумотларга эга бўлдик, — дейди Чилонзор туманидаги “Яккатут” маҳалла фуқаролар йиғини жамоаси аъзоси К. Юсупова. — Шу билан бирга, янги дўстлар орттирдик.\nЯкуний натижаларга кўра, Шайхонтоҳур туманидаги “Жанггоҳ” ва Мирзо Улуғбек туманидаги “Дархон” маҳалла фуқаролар йиғинлари жамоалари биринчи ва иккинчи ўринларни қўлга киритди. Учинчи ўринга эса бир йўла иккита — Чилонзор туманидаги Яккатут ҳамда Учтепа туманидаги Боғистон маҳаллалари жамоалари муносиб, деб топилди.\nТанлов ёшлар маънавиятини янада мустаҳкамлаш, улар ўртасида “Кеча ким эдигу бугун ким бўлдик?”, “Эртага ким бўлишимиз, қандай янги марраларни эгаллашимиз керак?” деган саволлар мазмун-моҳиятини кенг тарғиб этиш нуқтаи назаридан фойдали бўлмоқда. Тадбирнинг\nБухоро вилояти босқичида бу фикр яна бир карра ўз тасдиғини топди. Унда иштирок этган 13 та маҳалла фуқаролар йиғини жамоалари учта шарт бўйича пухта ҳозирлик кўрганини намойиш этиб, маҳалланинг оила ва тенгдошлари ҳаётидаги ўрнини таъсирчан мисоллар орқали очиб берди.\n— Маҳалламиз ўғил-қизлари аҳил-иноқ яшашади, бўш вақтларини спорт зали ва тўгаракларда ўтказади, — дейди Қоровулбозор туманининг Имом Бухорий номидаги маҳалла фуқаролар йиғини жамоаси сардори В. Исмоилов. — Мен таҳсил олаётган 2-академик лицей ҳам шу ҳудудда жойлашган. Танловга тайёргарлик жараёнида жуда кўп маълумот олдик. Юртимиз маҳаллалари тарихига оид билимларимизни янада мустаҳкамладик. Муҳими, маҳаллага бўлган меҳримиз янада ошди.\nШундай қилиб, якунда қоровулбозорликлар биринчи ўринни эгаллади. Fиждувон туманидаги “Fовшун” қишлоқ фуқаролар йиғини ва Жондор туманидаги Қозикент маҳалласи жамоалари эса кейинги ўринларга лойиқ кўрилди.\nБугун Сирдарё вилоятида 319 та фуқаролар ўзини ўзи бошқариш органи бўлиб, ёшларни баркамол этиб тарбиялаш, навқирон авлод орасида жисмоний тарбия ва спортни кенг оммалаштириш, маънавиятини юксалтириш, катталарга ҳурмат, меҳр-оқибат руҳида бўлишларига эришиш каби масалаларга алоҳида эътибор қаратаяпти. Шунингдек, “Ота-оналар университетлари” фаолияти самарали ташкил этилган. Ёш авлод тарбияси йўналишида олиб борилаётган бу саъй-ҳаракатлар танлов иштирокчилари чиқишлари орқали ифодалаб берилди.\n— Кўрик-танловнинг учинчи шарти бўйича “Фарзандлари соғлом юрт қудратли бўлур” мавзуида иншо ёздим, — дейди Сайхунобод саноат касб-ҳунар коллежи ўқувчиси Д. Исматова — Унда ўзим истиқомат қилаётган Турон маҳалласи фаолияти мисолида юртимизда ёшларнинг маънан ва жисмонан етук инсонлар бўлиб камол топишига қаратилган юксак эътибор ҳамда яратилган шароитларни кўрсатишга ҳаракат қилдим. Ҳозир маҳалламизда спорт билан шуғулланишимиз ва касб-ҳунар ўрганишимиз учун барча имконият яратилган. Айтайлик, ҳудудда замонавий спорт мажмуаси, болалар ва ўсмирлар спорт мактаби мавжуд. Яқинда эса мусиқа ва санъат мактаби ҳам бунёд этилди. Ўзим ҳудуддаги касб-ҳунар коллежида таълим олиш билан бирга, тикувчилик тўгарагига қатнайман.\nҲакамлар ҳайъати хулосасига кўра, Сайхунобод туманидаги “Турон” маҳалла фуқаролар йиғини жамоаси биринчи ўринни эгаллади. Кейинги ўринлар Гулистон шаҳрининг “Боғишамол” маҳалла фуқаролар йиғини ва Гулистон туманининг “Нуробод” қишлоқ фуқаролар йиғини жамоаларига насиб этди.\nНавоий шаҳрида бўлиб ўтган кўрик-танловнинг вилоят босқичида 10 та жамоа вакиллари ўз билим ва маҳоратини синовдан ўтказди. Навоий шаҳридаги “Бунёдкор” маҳалла фуқаролар йиғини жамоаси ғолиб бўлди. Хатирчи туманидаги “Уйшун”, Қизилтепа туманидаги “Ванғози” маҳалла фуқаролар йиғинлари вакилларига кейинги ўринлар насиб этди.\n— Бугунги кунда маҳалламиздаги оилалар тинч-тотув ва иноқликда яшаб келаяпти, — дейди “Бунёдкор” жамоаси аъзоси, коллеж ўқувчиси Ш. Неъматов. — Чунки маҳалла фаолларининг ташаббуси билан ўтаётган барча тадбирлар ўзаро ҳамжиҳатлик, бирдамликни янада мустаҳкамлашга хизмат қилаяпти. Менимча, бу каби танловлар маҳалла ёшлари ўртасида маънавий муҳитни яхшилаш ва миллий қадриятларимизни кенг тарғиб этишда айни муддаодир.\nЖиззах вилоятидаги фуқаролар йиғинларида ҳам ёшларимизнинг ҳар томонлама етук инсонлар бўлиб камол топишларига алоҳида эътибор қаратилмоқда. Хусусан, ўғил-қизлар ўртасида тарихий хотира, юксак маънавият, халқимиз анъаналари, маданий меросига ҳурмат, мамлакатимиз мустақиллигининг буюк тарихий аҳамиятини англаш каби фазилатларни шакллантириш, она-Ватан ва истиқлол ғояларига садоқат руҳида тарбиялаш, улар қалби ҳамда онгида мафкуравий иммунитетни кучайтиришга қаратилган маънавий-маърифий ишлар изчил давом эттирилаётир. Бу танловнинг вилоят босқичида иштирок этган 13 та фуқаролар йиғини жамоалари ёшларининг билими ҳамда зукколигида ўз ифодасини топди.\n— Маҳалламизда ёшларни жисмонан соғлом, маънавий етук қилиб вояга етказиш бўйича олиб борилаётган ишларни кўрсатишга ҳаракат қилдик, — дейди Дўстлик туманидаги “Қаҳрамон” қишлоқ фуқаролар йиғини жамоаси сардори М. Исломова. — Биринчи шарт бўйича тақдимотимиз, саволларга берган жавобларимиз ва ёзган иншомизда маҳалла ёшлар ҳаётида қанчалик муҳим ўрин тутаётганини очиб берганимиз учун бўлса керак, ғолибликни қўлга киритдик. Бу ерда тенгдошларимизнинг чиқишлари билан танишиб, билимларимизни янада бойитдик. Дўстлик туманидаги “Қаҳрамон” қишлоқ фуқаролар йиғини жамоаси биринчи, Фориш туманининг “Хонобод” жамоаси ҳамда Зоминдаги “Оқтепа” маҳалла фуқаролар йиғини вакиллари кейинги ўринларни банд этди.\nКўрик-танловнинг Хоразм вилояти босқичида ҳам ўқувчи-ёшлар фаол қатнашди. Буни унинг қуйи босқичларида 5 минг нафарга яқин ўғил-қиз иштирок этгани ҳам тасдиқлайди. Муҳими, бу ерда улар маҳалла тарихи, миллий урф-одат ва қадриятларимиз ҳамда четдан кириб келаётган зарарли хуружлардан ҳимояланиш билан боғлиқ билим ва кўникмаларини бойитиш имконига эга бўлди.\nИштирокчиларнинг тақдимотларида, асосан, буюк аждодларимиз билан ғурурланиш ҳисси, бу борада юртимизда амалга оширилаётган кенг кўламли ишлар билан боғлиқ масалаларга алоҳида эътибор қаратилди.\nПировардида Боғот туманидаги “Оқтепа” маҳалла фуқаролар йиғини жамоаси биринчи ўринни эгаллади. Кейинги ўринлар Ҳазорасп туманининг “Омад” жамоаси ва Қўшкўпир туманидаги “Маданият” маҳалла фуқаролар йиғини вакилларига насиб этди.\nFолиблар диплом ва эсдалик совғалари билан тақдирланди. Қатор номинациялар бўйича ҳам ғолиблар аниқланиб, муносиб рағбатлантирилди. Тадбир давомида ёш санъаткорларнинг чиқишлари танловга байрамона шукуҳ бағишлади.\nМазкур рукндаги бошқа мақолалар: « Хорижлик экспертлар: «Атроф-муҳит муҳофазаси масалалари Ўзбекистон давлат сиёсатида устувор аҳамият касб этади»\tМутолаа завқи »


"Чорсу" меҳмонхонаси қайта савдога қўйилди, нархи 1 сўм\n05 март 2021, Тошкент вақти: 18:17\nТошкентдаги "Чорсу" меҳмонхонаси.\nТошкентдаги"Чорсу" меҳмонхонаси 1 сўм бошланғич нархда ким ошди савдосига қўйилди.\nЭлектрон онлайн аукционларни ташкил этиш марказининг хабар беришича, меҳмонхона 21 октябрда ўтадиган ким ошди савдосида сотилади.\nМеҳмонхонани сотиб олган шахс уни ривожлантириш учун икки йил давомида 25 миллион доллар маблағ ётқизиши, 150та янги иш ўрни ташкил этиши шарт. Бундан ташқари меҳмонхона камида уч юлдузли мақомига эга бўлиши лозим.


ИРОҚ БОШҚАРУВ КЕНГАШИ ПРЕЗИДЕНТЛИГИГА НОМЗОДЛАР\n04 март 2021, Тошкент вақти: 03:07\nҲозирча тизгини Америка қўлида қоладиган Ироқ бошқарув кенгашига ким президент бўлади? Бундан икки ҳафта илгари таъсис қилинган 25 кишилик кенгаш ичида ҳозир айни шу жумбоқни ечишга қаратилган музокаралар ҳал қилувчи паллага кирди.\nАксарият кузатувчи ва маҳаллий жамоатчилик фикрича, кенгаш аъзолари ичидан бу лавозимга энг муносиб шахс - Аднан Пачачи.\nКенгашнинг оқсоқол сиëсатчиси саналмиш Пачачи 80 ëшда. Ироқ сўнгги шоҳи замонида мамлакат ташқи ишлар вазири, ҳамда Ироқнинг БМТ даги элчиси бўлган Пачачи, 1969 йили – Баас инқилобидан бир йил ўтгач, Ироқни ташлаб кетишга мажбур бўлган.\nИроқдаги машҳур зодагонлар сулоласидан бўлган Пачачи муҳожиратдаги ҳаëтини ўз ватанига яқин жой - Бирлашган Араб Амирликларида яшади. 90 йиллар бошида истеъфога чиққунига қадар Пачачи, Амирликда 20 йилдан кўпроқ вазир лавозимида ишлади. Дунëвий давлат тарафдори ва хориждаги Ироқ мухолифатидан умуман мустақил бўлган Пачачи, шу йил май ойида АҚШ нинг Яқин Шарқдаги махсус вакили Залмай Халилзод таклифига биноан, Бағдодга қайтди.\nАйтилишича, Пачачи Ироқдаги АҚШ ҳарбий ҳукуматини қўллашга кўп ҳам хоҳиш кўрсатмаяпти ва Ироқни қайта қуриш жараëнида БМТ га етакчи рол берилишини талаб қилмоқда. Ироқ бошқарув кенгаши вазифаси, Пачачининг таъкидлашича, ҳарбий режимни юмшатиш, Ироқ ҳудудий яхлитлигини сақлаб қолиш ва янги конститутция асосида умухалқ сайловларини ҳозирлашдир.\nПачачи: “ Бутун бу жараëн, агар биз уни қисқартиришга муваффақ бўла олсак, тахминан бир йилча вақт олади, нари борса бир ярим йилга чўзилади. Ҳар қалай, биз шунга умид қилаяпмиз ва жараëнни тезлатиш бизнинг манфаатимиздадир.”\nПачачи Ироққа қайтгач, Мустақил демократлар уюшмаси деб аталган ўз сиëсий партиясини тузди. Гарчи ҳозирча партия сафларига оммавий аъзолик кузатилмаëтган бўлса-да, уруғ -аймоғи монархия даврида бошқарувда бўлганларнинг бари Пачачига ўз қариндоши сифатида қарайди, ҳурмат қилади.\nИроқ бошқарув кенгаши президентлигига номзод сифатида, кузатувчилар фикрича, Пачачининг ўз рақибларидан камида икки устунлиги бор.\nУлардан бири, Пачачининг кексалиги. Бу эса, Пачачи ëши унинг бир-икки йилдан кейин умумхалқ сайловлари ўтказилишига тўсқинлик қилмайди, деганидир.\nИккинчи устунлик эса, унинг сунний мазҳабига мансублигидир. Зотан, араб дунëсидаги аксарият давлатлар Ироқда шиалар ҳокимияти ўрнатилишига тиш-тирноғи билан қаршилар. Бундай эҳтимол бошқа араб давлатларида ҳам шиаларнинг ҳокимият учун курашини алангалатиши мумкин, деган хавотирларга сабаб бўлмоқда.\nИроқ бошқарув кенгаши президентлигига иккинчи номзод, 58 яшар Аҳмад Чалабийдир. Шиа мазҳабига мансуб Чалабий 13 яшарлигида Ироқдан чиқиб кетиб, ҳозирга қадар асосан Америка ва Британияда яшаб келди. Хориждаги Ироқ мухолифатини бирлаштириш уринишида Чалабий, Лондонда Ироқ миллий конгресси ташкил этди ва Пентагон томонидан урушдан кейинги Ироқ раҳбарлигига номзод сифатида кўрилиб, шу йил апрел ойида Ироққа қайтарилди.\nЎтган ҳафта Аднан Пачачи билан бирга БМТ Хавфсизлик кенгашининг урушдан кейинги Ироққа бағишланган йиғинида қатнашган Чалабий,Ироқ бошқарув кенгашининг Америка қўлидаги қўғирчоқ экани ҳақидаги танқидларни инкор этди ва БМТ дан кенгашни тан олишни сўради.\nЧалабий: “Бизнинг БМТ, Яқин Шарқдаги минтақа ҳукуматлари, айниқса қўшниларимизнинг таянчини қозонишимиз жуда муҳимдир. Биз уларнинг Ироқда бораëтган жараëнларга нисбатан ижобийроқ муносабатда бўлишларини истардик.”\nАммо гап Ироқ кенгашига ҳам халқаро ҳамжамият, ҳам ироқликлар томонидан қабул қилинадиган раҳбар тайинлаш устида борар экан, кузатувчилар Чалабийнинг бу ролга лойиқлигига шубҳа билдирмоқдалар.\nЗотан, 45 йил давомида ироқликлар ҳаëт ташвишларидан узоқда яшаган Чалабийнинг ҳам шиа, ҳам сунний мазҳабидаги оддий аҳоли орасидаги обрўси яхши эмас. Қўшни Иорданияда Чалабий бош бўлган банк 400 миллион доллар камомад билан бакрот бўлган ва бунинг учун Иордания ҳарбий трибунали Чалабийни сиртдан 22 йил қамоқ жазосига ҳукм этган ва бу ҳукм ҳамон кучда қолмоқда. Бундай шахснинг ироқликлар ва қўшнилар томонидан ҳурмат билан қаршиланиши ва тан олиниши савол остида қолмоқда.\nГарчи Ироқ бошқарув кенгаши президентлигига яна бир қатор бошқа номзодлар тилга олинаëтган бўлса-да, аксарият таҳлилчилар, Вашингтон бу лавозимга Пачачи ва Чалабийдан бирини танлашга мажбурлигини қайд этишмоқда.


ahlisunnat.com-Ҳалол-ҳаром-Шубҳали таомларни ейиш\nИмоми Ғазолий ҳазратлари айтадики: Ҳаром бўлиш шубҳаси бор нарсалардан ҳам сақланиш керак, чунки ҳадиси шарифда“Шубҳалилардан сақланган киши динини, шарафини муҳофаза қилган бўлади. Шубҳали нарсаларга ўралашган киши ҳаромга тушиб қолиши мумкин” деб марҳамат қилинган. Лекин еб-ичадиган нарсаларда шубҳа қилиб емаслик, тақво эмас, васвасадир. Масалан динимиз “Ҳаром эканлиги аниқ бўлмаган нарсаларни енглар!” деб буюрган. [Балки бу ҳаром бўлиши мумкин, лекин биз билмаганимиз учун гуноҳ бўлмайди.] “Ҳаром эканлиги аниқ бўлмаган нарсаларни еманглар” дейилмаган. Чунки буни аниқлаш имконсиздир. Динимиз тадқиқ қилишни амр этмагани учун Жаноби Расулуллоҳ бир мушрикнинг, ҳазрати Умар ҳам бир христианнинг [балки нажс теккандир деб шубҳа қилмай] обдастасидан таҳорат олгандилар. Асҳоби киром ғайримуслимлар берган сувларни ичишарди, улар сотаётган гўшт, пишлоқ каби егуликларни сотиб олишарди. Ҳолбуки ифлос, нажс бўлган нарсаларни ейиш ҳаромдир. Кофирлар эса кўп ҳолларда ифлос бўлишади. Қўлларининг идишларида шароб юқи бўлади. Молни бисмиллоҳсиз сўйишади. Асҳоби киром буларга қармай, нажс эканлигини аниқ билмаганлари учун васвасага тушмасдилар, бу каби егуликларни ейишарди. (Иҳё)\nИмоми Қасталоний ҳазратлари айтдики: “Жаноби пайғамбаримиз Ҳайбарда Асҳоби киром билан бир яҳудийнинг заҳарли кабобидан бир луқма еганидан кейин “Бу гўшт менга заҳарли эканини айтди” деб бошқа емадилар ва сўнгги хасталигида “Ҳайбарда еган заҳарли гўштнинг заҳрини ҳануз ҳис қиляпман” деб марҳамат қилдилар.” (Мавоҳиб)\nЖаноби Расулуллоҳ бир яҳудийнинг нонини ва сарёғли овқатини “Тозами?” деб сўрамасдан едилар. “Бу тўнғиз ёғими, қўй ёғими? Хамир сув билан қорилганми ёки шароб биланми?” деб сўрамадилар. Мушрик аёлнинг кўзасидан таҳорат олдилар. Бу нарсалар сўраб-суриштириш керак эмаслигига далилдир. (Бариқа)\nИмоми Раббоний ҳазратлари ҳам “Кофирларнинг вужудлари эмас, ақидалари нажсдир. Қуръони каримда “Аҳли китобнинг(яҳудий ва христианнинг) пиширганларини (ва сўйганларини) ейиш ҳалолдир” деб буюрилган. (Моида, 5)\nКофирлар билан савдо қиладиган мусулмонларни нопок деб билмаслик керак, уларнинг еб-ичадиган ва кийим-кечакларидан ҳазар қилмаслик лозим! Кофирларнинг еб-ичадиган нарсаларидан сақланиш эмас, бу ҳолдан қутулиш эҳтиётлидир.” (3/22)\nКофирлар овқатларимизга нажосат қўшиши мумкин бўлганидек заҳар ҳам қўшишлари мумкин. Бир яҳудий овқатга заҳар қўшганди. Пайғамбаримиз ҳам сўраб-суриштирмасдан бу овқатдан едилар. Чунки нажс эканлиги аниқ билинмаган таомларни емаслик тақво эмас, васваса бўлади. Динимиз эса васвасадан қочишни амр қилмоқда. (Ҳадиқа)\nДинимизда “Бир нарсанинг ҳалол бўлиши учун далил талаб қилинмайди, ҳаром эканлигини тасдиқлаш учун далил изланади, талаб қилинади” деган қоида бор. Нажс эканлигига бирон далил бўлмаса тоза деб қабул қилинади. (Усули Паздавий)\nМаргарин, колбаса, газли ичимликлар ва бошқа егуликлар ичига нажосат қўшилса, лекин қўшилгани маълум бўлмаса, буларни еб-ичиш жоиз. Аниқ билиш - шахсан ўз кўзи билан кўриш ёки бир одил мусулмоннинг нажосат қўшилганига гувоҳлик бериши орқали амалга ошади. “Нажосат қўшилармиш” деган миш-миш гап билан ҳеч нарса ҳаром бўлиб қолмайди. (Ашбоҳ)\nСовунларга ҳам тўнғиз ёғи қўшилиши мумкин. Лекин нажосатли ёғ ва тўнғиз ёғи совунга айланганда ва шароб сиркага айланганида тоза ҳолга келади. Бутун кимёвий реакциялар оқибатида рўй берадиган ўзгаришлар мана шундай. (Таҳтовий)\nОзиқ моддаларига фабрикаларда нажосат қўшилиши мумкин. Ёки эътиборсизлик туфайли нажосат аралашиб кетиши мумкин. Маҳсулот тайёрланаётган идишнинг ичига сичқон тушиб кетиши мумкин. Ишчилар бу қозонни тўкиб тозаламаслиги мумкин. Газли ичимликларга қўшиладиган ёғлар спиртда эритилилган бўлиши мумкин. Шу каби турли нажосатлар қўшилиб қолган бўлиши мумкин. Лекин таркибида нажосат борлиги аниқ билинмаган бутун озиқ моддалари тоза деб қабул қилинади, ейиш гуноҳ бўлмайди. (Таҳрир)\nОзиқ моддаларида ва "E рўйхатли" моддаларда тўнғиз ёғи, гўшти ёзилмаган бўлса, ейишнинг зарари йўқ. Ёзилган бўлса, ейилмайди.\nСавол: Бозорлардаги ҳар қандай бир егулик таркибида нажс бўлиш эҳтимоли борлигидан бундан сақланиб емаслик жоизми?\nЖавоб: Нажс борлигини аниқ билмасдан туриб булардан сақланиш васваса ва зарарли бўлади. (Кимё-и саодат)\nСавол: Тўнғиз ёғи ёки спирт бўлиш эҳтимоли бор егуликларни ейиш жоизми?\nЖавоб: Эҳтимоли бор деб қарор бериш нотўғри. Динмизда “Бир нарсанинг ҳалол бўлиши учун далил қидирилмайди, ҳаром эканлигини тасдиқлаш учун далил изланади” деган қоида бор. Нажс борлигига ҳеч қандай далил бўлмаса, тоза деб қабул қилинади.\nМаргаринларда тўнғиздан олинадиган моддалар борлигига доир асоссиз гаплар ва Е компонентлари ҳақидаги иддаолар асоссиздир. Маргаринларда тўнғиз ёғи ёки тўнғиздан олинадиган ҳар қандай қўшимчалар йўқ ва ҳеч вақт бўлмаган.\nСавол: Ғайримуслим, фосиқ ёки бидъат аҳли бир егуликка нажс деса, унинг сўзи қабул қилинадими?\nЖавоб: Йўқ, ғайримуслим, фосиқ ёки бидъат аҳли бўлган кимсанинг дин ишларидаги сўзи қабул қилинмайди. Ҳатто қоидаларига мос ҳолда “Аллоҳу акбар” деб ўқиган азони ҳам қабул қилинмайди. Такрор ўқиш керак бўлади.\n“Дин ишларида фақат одил бир мусулмоннинг сўзи қабул қилинади. Фосиқ кишининг қибла йўналишини кўрсатишига, тоза-нажс, ҳалол-ҳаром каби динга тааллуқли нарсалар учун айтган сўзларига эътибор берилмайди.” (Радд-ул мухтор)\n“Бидъат соҳиблари (мазҳабсизлар) аҳли қибла бўлиб, ҳар ибодатни қилаётган бўлса ҳам, одил эмаслар.” (Ҳадиқа)\nДемак, динда дуч келган одамнинг гувоҳлиги ўтмайди. Ўтиши учун аввало аҳли суннат бўлиши керак, фосиқ бўлмаслиги керак, яъни одил бўлиши керак. Ғайримуслим, фосиқ ёки бидъат аҳли таҳлил қилиб, ҳисобот тайёрлаб ҳужжат кўрсатса ҳам дин ишларидаги сўзи, гувоҳлиги ўтмайди. Бошқа ишларда буларнинг сўзларига ишониш жоиз.\nСавол: Тўнғиз ёғи ёки спирт бўлиш эҳтимоли бўлган егуликларни ва қандай сўйилгани маълум бўлмаган мол гўштларини ейишдан сақланиш тақво эмасми?\nЖавоб: Тақво эмас, васваса бўлади. Ҳазрати Умарнинг “Бизлар ҳаромга тушиб қолмайлик деган андиша билан ҳалолларнинг ўндан тўққизини тарк қилдик” сўзи бу хусуслардан бошқа ҳаромлар учундир.\nСавол: Фосиқ одамнинг тўғри айтаётганига ишонадиган диний мавзулардаги сўзларига эътибор қилинмайдими? Масалан, бозордаги егулик ва газли ичимликлар учун айтган сўзларига ишониладими?\nЖавоб: Тўғри айтаётган бўлса ҳам унинг сўзи далил деб қабул қилинмайди. Масалан “Қибла мана шу тараф”, “Бу егулик тоза ёки нажс”, “Бу ҳалол ёки ҳаром” деса айтган гапи тўғри бўлса ҳам, азон ўқишидек яроқсиз бўлади. Сўраган кишининг ўзи суриштириб, аниқлагани бўйича амал қилиши керак. (Мезон-ул кубро)\nФосиқ азон айтаётганида “Аллоҳу акбар” дейди. Яъни “Аллоҳ буюк” дейди. Ёлғон айтмаяпти, лекин фосиқ бўлгани учун унинг айтган азони динан саҳиҳ бўлмайди. Фосиқ ҳамма вақт ёлғон гапирадиган бўлгани учун эмас, тўғри бўлса ҳам, сўзи динда қабул қилинмагани учун динан унга эътибор берилмайди. Шунинг учун фосиқларнинг айтганлари тўғри бўлса ҳам “Кола таркибида спирт бор, фалон егуликда чўчқа ёғи бор, фалон фирма товуқлари бисмиллоҳсиз сўйилади” деб гапирганларига эътибор қилинмайди.


АҚШда Google штаб-квартирасини ёқиб юбормоқчи бўлган киши қўлга олинди\n11:24 / 06.07.2016\nКалифорния полицияси штат ҳукумати маълумоти бўйича Маунтин-Вью шаҳрида жойлашган Google штаб-квартирасини ёқиб юборишга уринган ва бино ичини ўққа тутган кишини ҳибсга олди. Бу ҳақда Американинг The Verge интернет портали маълум қилган.\nҲуқуқни муҳофаза қилиш органларининг маълум қилишича, калифорниялик 30 яшар Рауль Диас 19 май куни Google штаб-квартирасининг автотураргоҳида турган ва хотира карталари учун ишлатилган машинага ёнаётган шиша идиш отган. Воқеа жойида ёнғин чиққан, автомобиль кам миқдорда зарарланган.\nАмерикалик 4 июнь куни ўқотар қуролдан компания биносига қарата ўт очган. Ўшанда ҳеч бир ходимга зарар етмаган. 10 июнь куни Диас Google’нинг бошқа бир машинаси устига бензин сепиб, ёқиб юборган.\nҲуқуқни муҳофаза қилиш органлари ходимлари эркакни 30 июнь куни ҳибсга олишди. Полиция компания штаб-квартирасидан унча узоқ бўлмаган жойда унинг машинасини тўхтатганда, Диаснинг ёнидан портловчи қурилма топилган.


Газета Норма маслахатчи / 2015 год / № 19 / Суд иши\nБош пудратчи АЖ ва ёрдамчи пудратчи МЧЖ 2013 йил март ойида тахминан 800 млн сўмлик қурилиш пудрати шартномасини тузишди. Унинг шартларига кўра бош пудратчи 10 банк куни мобайнида олдиндан шартнома умумий суммасининг 50%ини тўлаши, қолган суммани эса ишларнинг қиймати (қилинган харажатлар) тўғрисидаги Маълумотнома-ҳисобварақ-фактура билан тасдиқланган ишларнинг бажарилишига қараб молиялаштириш жадвалига мувофиқ тўлаб бориши керак эди. Бош пудратчи дастлабки ҳақни ўз вақтида тўлади. Ёрдамчи пудратчи ўз навбатида уни олгандан кейин 12 ой мобайнида ер ишларини бажариш мажбуриятини зиммасига олди ва уни бажарди. Бироқ бош пудратчи ишлар қиймати тўғрисидаги Маълумотнома-ҳисобварақ-фактурани имзолашдан бош тортди ва қолган суммани ўтказмади, бунда ҳақиқатда бажарилган ишларнинг ҳажмлари 400 минг куб метр ёки умумий қийматнинг 30%ига оширилганлигини важ қилиб кўрсатди. У ёрдамчи пудратчига қилинган 560 минг сўмлик харажатлар тўғрисида тузатиш киритилган Маълумотнома-ҳисобварақ-фактурани юборди. Маълумотнома-ҳисобварақ-фактурага мустақил эксперт ташкилоти ишлар бажарилган жойни топографик суратга олишига оид маълумотлар илова қилинган эди. Ёрдамчи пудратчи ҳажмларнинг оширилганлигини эътироф этишдан бош тортди ва қолган 400 млн сўмни тўлашни талаб қилди.\nУнинг важларига қўшилмаган бош пудратчи 2014 йил май ойида хўжалик судига суд-иқтисодий экспертизасини тайинлаш орқали ҳақиқатда бажарилган ишлар ҳажмини белгилаш тўғрисида даъво билан мурожаат қилди. Биринчи инстанция хўжалик суди АЖ даъвосини қондиришни рад қилди. Апелляция ва кассация инстанцияларида мазкур иш кўрилмаган.\n– Биз шартномадаги ўз мажбуриятларимизни тўлиқ, қурилиш ишларини ўз вақтида бажардик. Бироқ бош пудратчи уларга тўлиқ ҳақ тўламай, гўё ишларнинг ҳажмлари оширилган дея важ қилаяпти, бу ишончли маълумотлар билан тасдиқланмаган. Даъво аризаси бериб, жавобгар билан ҳисоб-китобни орқага чўзишга уринмоқда. Даъвони асоссиз деб ҳисоблаймиз, уни рад этишни ва бош пудратчини қолган 400 млн сўмни тўлашга мажбур этишни сўраймиз.\n– Қурилиш пудрати шартномаси билан 800 млн сўм миқдорида тахминий нарх белгиланган эди, у қурилиш жараёнида аниқлаштирилиши керак эди. Биз олдиндан 400 млн сўмни ўз вақтида тўладик. Бироқ ёрдамчи пудратчи лойиҳа-ресурс ҳужжатлари ва қонун ҳужжатларига мувофиқ харажатларни тасдиқловчи ҳужжатларни тақдим этмади ва ишлар қийматини 400 минг куб метр ёки 30%га, яъни 240 млн сўмга оширди. Биз назорат ўлчовларини қилишга улгурмадик, бироқ қўлимизда ер ишларини топографик суратга олиш натижалари бор, улар бажарилган ишларнинг ҳажмлари 400 минг куб метрга оширилганлигини тасдиқлайди. АЖ бажарилган ишларнинг ҳақиқатдаги ҳажмини аниқлаш учун суд-иқтисодий экспертизасини тайинлашни сўрайди.\nБиринчи инстанция суди иш материалларини ўрганиб, даъвогарнинг важлари ва жавобгарнинг эътирозларини тинглаб ҳамда муҳокама қилиб, қонун ҳужжатларининг қоидаларини таҳлил қилиб ва мақоламизнинг «Ишнинг моҳияти»да баён этилган далилларни белгилаб, бажарилган қурилиш-монтаж ишлари ҳажмининг ҳақиқатдаги қийматини белгилаш учун, Хўжалик процессуал кодексининг (бундан кейин – ХПК) 67-моддаси ва Олий хўжалик суди Пленумининг «Ўзбекистон Республикасининг «Хўжалик юритувчи субъектлар фаолиятининг шартномавий-ҳуқуқий базаси тўғрисида»ги Қонунини хўжалик судлари амалиётида қўллашнинг айрим масалалари ҳақида»ги Қарорининг (4.03.2002 йилдаги 103-сон, бундан кейин – 103-сон Қарор) 11-банди талабига асосланиб, суд-иқтисодий экспертизасини тайинлади. Экспертизада белгиланишича, бажарилган қурилиш ишларининг ҳақиқатдаги қиймати 800 млн сўмни ташкил қилган ва, тегишинча, даъвогар унинг ҳажмини 30% – 560 млн сўмга қадар камайтиришни талаб қилишга ҳақли эмас.\nСуд жараёни боришида жавобгар экспертиза натижалари бўйича 400 млн сўм асосий қарз, 4 млн сўм давлат божи ва 7 200 сўм почта харажатларини ундириш тўғрисида қарши даъво билдирди, уни суд иш юритишга қабул қилди. Экспертларнинг материаллар йиғмажилдида мавжуд бўлган, қарши даъвода берилган хулосасига асосланиб ва илгари амалга оширилган тўловни ҳисобга олиб, хўжалик суди АЖнинг даъво талабларини қондиришини рад этди ва суд харажатларини унинг зиммасига юклади. Ўзининг ҳал қилув қарори билан у МЧЖнинг қарши даъвосини қондирди.\nМажбуриятлар мажбурият шартларига ва қонун ҳужжатлари талабларига мувофиқ лозим даражада бажарилиши керак (Фуқаролик кодексининг 236-моддаси, бундан кейин – ФК). Қурилиш пудрати шартномаси бўйича пудратчи шартномада белгиланган муддатда буюртмачининг топшириғи билан муайян объектни қуриш ёки бошқа қурилиш ишини бажариш мажбуриятини олади, буюртмачи эса пудратчига ишни бажариш учун зарур шароит яратиб бериш, ишни қабул қилиш ва келишилган ҳақни тўлаш мажбуриятини олади (ФКнинг 666-моддаси).\nБиз кўриб чиқаётган низо бажарилган қурилиш-монтаж ишларининг ҳақиқатдаги ҳажми туфайли вужудга келганлиги боис хўжалик суди ХПКнинг 67-моддаси ва 103-сон Қарорнинг 11-бандига асосан суд-иқтисодий экспертизасини тайинлади.\nЭкспертиза бажарилган ишлар ҳажмининг оширилганлигини аниқламади, у ҳақиқатда 800 млн сўмни ташкил қилган. Шу сабабли суд АЖнинг даъво талабларини қондиришдан асосли тарзда бош тортди.\nХПКнинг 120-моддасида назарда тутилган ўзининг ҳуқуқидан фойдаланиб, жавобгар 400 млн сўм асосий қарз, 4 млн сўм давлат божи ва 7 200 сўм почта харажатларини ундириш тўғрисида қарши даъво қўйди. Буюртмачи пудратчининг бажарган иши учун сметада назарда тутилган миқдорда, қонун ёки қурилиш пудрати шартномасида белгиланган муддатда ва тартибда ҳақ тўлайди (ФКнинг 673-моддаси). Шу сабабли асосий қарзни тўлаш тўғрисидаги даъво талаблари батамом асослангандир.\nШуни таъкидлаш лозимки, МЧЖ билан низонинг судгача тартибда ҳал қилинмаганлиги АЖнинг қўшимча харажат қилишига – қарзни бир йўла, шунингдек суд харажатларини тўлалигича тўлашига олиб келди. Қурилиш пудрати шартномасига ҳисоб-китоб қилиш муддатини узайтиришни назарда тутадиган ўзгартириш киритиш йўли билан ушбу масалани ҳал қилиш мумкин эди. Бундан ташқари, АЖ МЧЖ билан ФКда назарда тутилган мажбуриятларни бажариш ёки уларни бажаришни таъминлаш усулларини (воз кечиш ҳақи, кафиллик, гаров ва бошқалар) ўзгартириш тўғрисида келишиб олиши, қарз олиши ёки ёрдамчи пудратчининг розилиги билан қарзни учинчи шахсларга ўтказиши ва бошқача йўл тутиши мумкин эди.\nПрочитано: 1917 раз(а)


Ҳар бир неъматнинг қадри у йўқолганда билинади. Аммо шундай неъматлар борки, уларнинг қадри ҳар доим улуғдир. Тинчлик-хотиржамлик ана шундай ҳар доим эъзозланадиган, тинмай шукрона айтиладиган азиз неъматдир. Яратган Роббимизга ҳамду санолар бўлсинки, юртимиз тинч, ҳаётимиз бир маромда, хотиржам кечмоқда, кунларимиз ёруғ, тунларимиз осуда. Узоқ сафарларга кетиб, бир неча кун мусофир бўлсак ҳам, ҳар куни эрталаб кетиб, кечқурун ишдан қайтсак ҳам, уйдагилардан кўнглимиз хотиржам. Болаларимиз боғчага, мактабга ўзлари бориб, ўзлари қайтиб келишяпти, улардан ҳам кўнглимиз тўқ.\nОйнаи жаҳон орқали осмонини урушнинг қора булути қоплаган, ҳар куни бегуноҳ қонлар тўкилиб, инсоннинг инсонлик, фуқаролик ҳақ-ҳуқуқи поймол қилинаётган, уй-жойи вайрон, экин пайҳон, мол-мулки талон-тарож бўлаётган юртларни кўрганимизда Ватанимиздаги дориломон кунларнинг қадрини янада чуқурроқ ҳис қиламиз, Парвардигоримизга ҳамду санолар айтамиз. Айни пайтда бу осуда ҳаётнинг хавфсизлигини ҳимоя қилаётган, кеча-кундуз хизматда шай турган тинчлигимиз посбонларига ҳам миннатдорчилик билдирамиз, раҳматлар айтамиз. Зеро, бугун, 25 октябрь — Ички ишлар идоралари ходимлари кунидир.\nШу муносабат билан Ички ишлар идораларининг барча ходимларини, Қоровул қўшинларининг ҳарбий хизматчиларини, таълим муассасалари профессор-ўқитувчилари, тингловчи ва курсантларини, хизмат бурчини бажариш чоғида ҳалок бўлган ходимларнинг оила аъзоларини, ички ишлар идоралари фахрийларини бу байрам билан самимий табриклаймиз.\nУшбу байрам табриги орқали ўз ороми, тинчи, ҳузур-ҳаловати, роҳат-фароғатидан, керак бўлса жонидан кечиб, Ватанимиз тинчлиги ва осойишталигини ҳимоя қилаётган ички ишлар ходимларининг жиноятчиликка қарши кураш, унинг олдини олиш, жамоат тартибини сақлаш, фуқаролар хавфсизлигини таъминлаш борасидаги машаққатли хизматини алоҳида эътироф этмоқчимиз.\nФурсатдан фойдаланиб, Ўзбекистон мусулмонлари идорасининг раҳбарлари, уламолар ва барча мўмин-мусулмонлар номидан бу соҳа вакилларининг юртимиздаги икки мингдан зиёд барча масжидларда ўқилаётган беш маҳал намозларда, жума, таровеҳ ва ҳайит намозларида сизу бизнинг хавфсизлигимиз учун туну-кун олиб бораётган хизматлари учун, жамоат тартибини сақлаш, фуқаролар хавфсизлигини таъминлаш борасидаги машаққатли хизматлари учун алоҳида миннатдорчилик билдириб, ташаккур изҳор қиламиз.\nИчки ишлар идоралари ходимларига эл-юрт тинчлиги, осойишталигини сақлаш, жиноятчиликнинг олдини олиш, унга қарши кураш, жамоат тартиби ва фуқаролар хавфсизлигини таъминлашдек масъулиятли вазифаларни бажаришда, бу шарафли касбни адо этишда куч-қувват, мустаҳкам соғлик тилаймиз.\nТинчлик – бебаҳо неъмат. Уни сақламоқ, авайламоқ, керак бўлса бу йўлда жон фидо қилиш шу заминда яшаётган ҳар бир фуқаронинг муқаддас бурчидир. Таъкидлаш жоизки, осуда ҳаётимиз, мусаффо осмонимиз, азиз болажонларимизнинг қувноқ кулгиси, ота-оналаримизнинг фаровон умр кечириши юртимиздаги барқарорлик – тинчлик туфайлидир.\nЎзбекистон мустақиллигининг дастлабки кунларидан бошлаб жамиятимизда барқарорликни таъминлаш, фуқароларимизнинг тинчлиги ва осойишталигини асраш асосий вазифалардан бирига айланди. Бу оғир, аммо шарафли масъулиятни бугун касб байрамини нишонлаётган ички ишлар органлари ходимлари зиммаларига олиб, оталик, фарзандлик, фуқаролик бурчини адо этмоқдалар.\nТинчлик қарор топган юртда хотиржамлик ҳукм суради, жамиятда ҳар томонлама юксалиш ва ривожланиш рўй беради. Одамларнинг ўзаро бир-бирларига бўлган ишонч ва садоқатлари, меҳр ва мурувватларининг самимий бўлиши ҳам асосан хотиржамликка боғлиқдир.\nМаълумки, инсоният ҳаёти давомида турли мафкура ва маслаклар ўртасидаги зиддият ва қарама-қаршиликларни бошидан кечирган. Бунинг оқибатида ўзаро келишмовчиликлар, нотинчликлар юзага келиб турган. Тарихга назар ташланса, ҳамма даврда ҳам давлатнинг ривожланиши, тараққий топиши жамиятнинг фаровон ва осойишта ҳаёт кечиришига боғлиқлиги аён бўлади. Шунинг учун ҳам Пайғамбаримиз соллаллоҳу алайҳи васаллам бир ҳадисларида тинчлик-хотиржамлик энг катта неъмат эканлигини таъкидлаб, шундай деганлар:\n«Икки неъмат борки, кўпчилик инсонлар унинг қадрига етмайдилар. Улар хотиржамлик ва сиҳат-саломатликдир».\nДемак, тинчлик ва хотиржамлик Аллоҳ таолонинг буюк илоҳий неъматларидан биридир. Қолаверса, барча эзгу ишлар рўёбга чиқишининг боиси ҳам осойишталикдир. Шундай экан, инсонлар нафақат мавжуд тинчликни қадрига етиб, шукрини адо этишлари балки, унга ношукрлик қилиб, путур етказиб қўйишдан ҳам сақланишлари лозим.\nТинчликнинг қадрига етиб яшаш керак. Шу азиз Ватан барчамизники экан, уни авайлаб-асраш ҳам барчамизнинг чин фарзандлик бурчимиздир.\nХалқимиз тинчликни юксак қадрлайди, уни орзу интилишлари, эзгу ниятлари рўёбга чиқишининг муҳим кафолати деб билади. Ички ишлар ходимлари юртимизда тинчлик ва осойишталикни сақлаш, фуқаролар хавфсизлигини таъминлаш, сиёсий-ижтимоий вазият барқарорлигини сақлаш учун бор имкониятларни ишга солишяпти.\nМустақил мамлакатимизда кечаётган ислоҳотлар самараси ўлароқ, жамиятимизнинг барча жабҳаларида муносиб ютуқлар қўлга киритилаяпти. Аҳолининг тинч, осуда ва фаровон ҳаёт кечиришини таъминлаш ана шу саъй-ҳаракатларнинг туб моҳиятини ташкил этади. Тинчлик, осойишталик аввало оиладан, маҳалладан бошланади. Шу маънода, вилоятдаги ҳар бир аҳоли яшаш жойларида ички ишлар ходимлари, маҳалла фаоллари, жамоат ташкилотлари вакиллари иштирокида фуқароларни огоҳликка даъват этувчи тадбирлар ўтказиб келинаётир.\nЖиноятчиликка қарши кураш, ҳуқуқбузарликларнинг олдини олиш, фуқаролар хавфсизлигини таъминлаш бўйича бир қатор ишлар амалга оширилмоқда.\nЭкстремизм ва унинг турли кўринишларига қарши курашиш, фуқаролар хавфсизлигини таъминлаш борасида олиб борилган тезкор-профилактик тадбирлар ўз самарасини бериб, сезиларли даражада ижобий кўрсаткичларга эришилди.\nОдам савдоси инсон қадр-қимматига таҳдид солаётган трансмиллий уюшган жиноятлардан бири эканлиги барчага аён. Бу иллат ўз домига асосан ёшларни, айниқса, ёш аёлларни тортиб, жаҳон ҳамжамиятида ташвиш ва хавотир уйғотмоқда. Жиноятчилар учун эса бундай фаолият мўмай даромад манбаига айланган.\nИчки ишлар ходимлари, фуқаролар йиғинлари фаоллари, «Камолот» ёшлар ижтимоий ҳаракати бўлимлари, «Истиқболли авлод» ёшлар ахборот-маърифий маркази вакиллари билан бундай ҳолатларнинг олдини олишга қаратилган учрашувлар, давра суҳбатлари, семинар-тренинглар ўтказишмоқда.\nВазифаларни сидқидилдан адо этиш бошқа соҳалардан фарқли ўлароқ, ички ишлар идоралари шахсий таркибидан халқи, юртига меҳр-муҳаббатли, касбига содиқ, қатъий интизомли ва юксак маънавият эгаси бўлишни талаб қилади. Шунинг учун ҳам тизимда фаолият кўрсатаётган ходимларнинг касбий ва жисмоний тайёргарлиги, сиёсий онги, ҳуқуқий маданиятини юксалтиришга алоҳида эътибор берилмоқда.\nАйни пайтда ички ишлар идоралари кўпроқ ёшлар билан жамланаётгани туфайли кадрлар тарбияси ва ўқуви катта аҳамият касб этмоқда. Шу маънода ўтказилаётган маънавий-маърифий тадбирлар, айниқса, ходимларнинг ота-оналари билан учрашувлар ташкил этилаётгани яхши самара бераяпти. Ёшларимиз етарли назарий билимга эга бўлса-да, уларда ҳали амалий кўникма етишмайди. Буни инобатга олиб, ҳар бир ёш ходим ички ишлар соҳасида тажриба орттирган устозларга бириктириб қўйилмоқда.\nМамлакатимиз мустақилликка эришган илк кунлардан бошлаб келажагимиз эгалари бўлган ёшларга эътибор кучайтирилди. Баркамол авлод йилида вилоятимизда амалга оширилган кенг қамровли ишлар келажагимиз эгаларини Ватанга, миллий истиқлол ғоясига садоқат руҳида тарбиялашда муҳим аҳамият касб этмоқда.\nШу даврда юксак мақсад – муддаоларга эришиш учун юртимизда қонунчилик ва ҳуқуқ-тартиботни мустаҳкамлашнинг муҳим бўғини бўлган ички ишлар идоралари тизимини чуқур ислоҳ қилиш бўйича кенг кўламли, мазмун-моҳиятига кўра улкан ишлар амалга оширилганининг гувоҳи бўлдик.\nМамлакатимизнинг биринчи Президенти Ислом Каримов 2007 йил 25 октябрь куни Ички ишлар идоралари ходимларининг касб байрами муносабати билан йўллаган табрикларида шундай деган эдилар: «Бугунги кунда ички ишлар идоралари сафларида — Ватанимиз манфаатларига садоқатли ҳамда муносиб ўғил-қизларимиз халқимизнинг тинч ва осойишта ҳаётини асраш йўлида мураккаб вазифаларни адо этиб келмоқда. …Биз мураккаб замонда яшамоқдамиз. Бугунги кунда мамлакатимиз ҳаётига уюшган ва трансмиллий жиноятчилик, наркобизнес билан боғлиқ хавф-хатарлар таҳдид солмоқда. Бундай бало-қазоларга қарши самарали курашиш, уларга муносиб зарба бериш ички ишлар идораларига тегишли барча хизматлардан аниқ ва ҳамжиҳатликда ҳаракат қилишни, ҳуқуқни муҳофаза қилувчи идораларнинг ҳар бир ходимидан ўз хизмат бурчини ва масъулиятини чуқур ҳис этган ҳолда, ҳалол адо этишни талаб қилади».\nЮртбошимиз бу мақсадларга эришиш учун олтита асосий устувор йўналишлар бўйича вазифаларни белгилаб берган эдилар. Ана шу устувор вазифалар асосида республика ички ишлар идораларининг фаолиятини янада такомиллаштириш, моддий-техника таъминотини яхшилаш, жиноятчиликка қарши курашда профилактиканинг ролини кучайтириш, кадрлар билан ишлаш, ходимларни ижтимоий ҳимоя қилишга қаратилган узоқ муддатли Дастур ишлаб чиқилиб, ижроси тўлиқ таъминланиб келинмоқда.\nҲа, жонажон Ватанимиз тинчлиги, осойишталигини таъминлаш, жиноятчиликка қарши курашдек масъулиятли, шу билан бирга, савобли ишларни бажаришга посбонларимиз камарбаста. Уларда бунинг учун матонат, мардлик ва жасорат каби фазилатлар етарли.\nВояга етмаганлар томонидан ҳуқуқбузарлик ва жиноятлар содир этилиши, уларнинг экстремистик оқимлар таъсирига тушиб қолишининг олдини олиш ҳамда белгиланган бошқа вазифаларни бажариш мақсадида ички ишлар идораларининг соҳавий хизматлари томонидан тегишли давлат идоралари ва кенг жамоатчилик вакиллари билан ҳамкорликда қатор тадбирлар амалга оширилди.\nМустақиллигимизни ҳимоя қилиш ва мустаҳкамлаш, юртимизда тинчлик-осойишталикни, фуқаролар хавфсизлигини таъминлаш йўлида азиз жонларини қурбон қилган мард инсонларнинг номлари бизнинг, қолаверса, келгуси авлодлар хотирасида мангу қолажак.\nИчки ишлар идораларида кўп йиллар самарали хизмат қилиб, бугунги кунда кексалик гаштини сураётган фахрийларимиз ҳамон ўз маслаҳатлари ва билим-тажрибалари билан ёш ходимларимизга кўмакдош бўлиб келмоқдалар. Ёш ходимларимиз эса кекса авлод вакилларининг шонли анъаналарини давом эттириб, бойитиб боришмоқда. Улар олдиларидаги вазифаларни шараф билан бажариш йўлида бор куч ва имкониятларини ишга солишмоқда. Кечани кеча, кундузни кундуз демай хизмат қилиб, эл тинчлиги деб ўз оромидан кечаётгани боис ҳам аҳолининг ишонч ва ҳурматини қозонишмоқда.\nМамлакатимизнинг биринчи Президенти Ислом Абдуғаниевич Каримовнинг қуйидаги сўзлари билан айтганда: «Ишончингиз комил бўлсинки, сизларнинг одамлар осойишталигини таъминлаш йўлидаги машаққатли, олижаноб ва фидокорона меҳнатингиз доимо юксак қадрланади».\nСўзимиз якунида барчангизни яна бир бор қутлуғ касб байрамингиз – Ўзбекистон Республикаси Ички ишлар идоралари ходимлари куни билан муборакбод этаман.\nСизларга мустаҳкам соғлиқ, бахт-саодат, хонадонингизга қут-барака, ҳуқуқ-тартиботни кучайтириш, фуқаролар хавфсизлигини таъминлаш, жиноятчиликнинг олдини олиш ва унга қарши курашишдек сермашаққат фаолиятингизда улкан муваффақиятлар тилайман!\nБайрамингиз қутлуғ бўлсин, азиз юрт посбонлари!\nКиритилган вақти: 25/10/2016 00:00; Кўрилганлиги: 2194\nМатериал манзили: https://www.sammuslim.uz/articles/tinchligimiz-posbonlari\nЧоп этилган вақт: 24/09/2021 23:28


Олмаота вилоятида (Қозоғистон) йилига 1,5-2 минг тонна помидор етиштирадиган иссиқхона комплекси ишга туширилди • EastFruit\nБош саҳифа › Янгиликлар › Олмаота вилоятида (Қозоғистон) йилига 1,5-2 минг тонна помидор етиштирадиган иссиқхона комплекси ишга туширилди\nОлмаота вилоятида (Қозоғистон) йилига 1,5-2 минг тонна помидор етиштирадиган иссиқхона комплекси ишга туширилди\nМуаллиф: EastFruit 30 Июн 21 30 Июн 21 03\nЕлтай қишлоқ округидаги (Олмаота вилояти, Қозоғистон) “Жетису” ҚХА ҳудудида Голландия технологиялари асосида қурилган “ Eurasian Green Product” МЧЖ иссиқхона мажмуаси очилди. Лойиҳа “Бизнес йўл харитаси – 2025” дастури бўйича электр таъминоти учун давлат томонидан 330,3 млн. пул маблағини қўлга киритди. Бу ҳақда вилоят ҳокимининг матбуот хизматига асосланиб ElDala хабар беради.\nЛойиҳага 5,5 миллиард тенге (12,9 миллион доллар) сармоя киритилган, шундан 3,7 миллиард тенге Аграр кредит корпорацияси томонидан ажратилди.\nГолландия тажрибаси асосида помидор етиштиришнинг янги юқори технологияли иссиқхона мажмуаси аллақачон йўлга қўйилган. Шунингдек, бу ерда уларнинг уруғлари ҳам йиғилади ва ундан кўчатлар етиштирилади.\nҲозирда мажмуанинг тайёр маҳсулот ишлаб чиқариш қуввати йилига 1,5-2 минг тоннани ташкил этади ва келгусида уни 3-4 минг тоннага етказиш кўзда тутилган.\nЛойиҳанинг иккинчи босқичи доирасида 2021-2022 йилларда 5 гектар майдонда бодринг етиштириш учун яна бир иссиқхона комплекси қурилади. Учинчи босқичда босқичма-босқич фойдаланишга топширилиши билан 17 гектар майдонда Туркия технологияси асосида сабзавот ва мевалар омборини қуриш режалаштирилган. Буларни амалга ошириш учун яна 10 миллиард тенга сармоя талаб этилади.\nФитосанитар мулоқот: ШҲТ давлатлари ўсимликлар карантини тўғрисидаги битим лойиҳасини маъқуллади\nReady4Тradе лойиҳаси – Марказий Осиё мамлакатларининг савдо-сотиқни соддалаштириш борасидаги ҳамкорлиги\nБоғдорчилик ва сабзавотчиликдаги юқори технологиялар Ўзбекистон қишлоқ хўжалигига қандай таъсир кўрсатади – EastFruit семинарида ушбу саволга жавоблар\nEastFruit 20 Май 22 19 Май 22\n23 Апр 22 22 Апр 22 01067\n24 Май 21 3 2519\n13 Апр 22 12 Апр 22 0389\n18 Yan 22 17 Yan 22 0531\n10 Mar 22 9 Mar 22 0337


Kun.uz таҳририятига Андижон вилояти Андижон тумани «Ойжамол» МФЙда яшовчи Ҳикматилло Ашуровдан мурожаат келиб тушди. У хонадонида ишлатилган электр энергиясига мунтазам тўлов қилиб борса ҳам, унга туман МИБ ташкилоти томонидан шу йил 14 январь куни 397 минг сўм қарздорликни тўлаш тўғрисида талабнома келганидан шикоят қилган.\nҲикматилло Ашуровнинг ҳисоб-китоби ва ўзидаги мавжуд квитанцияларга кўра, аслида у электрдан ҳақдор бўлиши керак экан.\nАндижон тумани «Олийгоҳ» кўчасига бориб, Ҳикматилло Ашуровнинг арзига қулоқ тутдик.\n«2012 йил Андижон тумани «Электр тармоқлари» корхонаси ходимлари томонидан биз яшаётган маҳалладаги барча хонадонларга эски русумдаги электр ҳисоблагичлари ўрнига пластик (Смарт) картада ишловчи (DDSY283-русумли) ҳисоблагичлар ўрнатилган эди.\nАхир иш жойим Тошкент Давлат Аграр университети Андижон филиали бухгалтериясидан Вазирлар Маҳкамасининг 1031-қарори билан ўз аризамга асосан иш ҳақимдан ва дадамнинг иш жойидан ҳам худди шу тарзда ушланган маблағлар электр тармоқлари корхонаси ҳисоб рақамига (абонент №1059-083) мунтазам ўтказиб келинган. Ҳар ойдаги квитанцияларни иш жойимиздан олиб, ушланган суммадаги кВт.ни электр пластик картага юклаб, истеъмол қилиб келганмиз. Барчамизга маълум, пластик картали ҳисоблагичлардан фойдаланганда мижоз қарздор бўлиб қолиши мумкин эмас. Ҳисоблагичнинг картадаги маблағи тугаши билан электр ўчиб қолади.\n2019 йил октябрь ойида ҳисоблагичлар далолатнома асосида янги АСКУЭ тизимидаги ҳисоблагичга алмаштирилди.\nҚўлимдаги квитанциялар бўйича электрдан янги ҳисоблагич ўрнатилган вақтга нисбатан 1 млн 300 минг сўмдан ошиқроқ ҳақдор эдим. Лекин жорий йил 14 январь куни МИБ ходими уйимизга келиб, янги ҳисоблагич бўйича истеъмол қилинган 3042 кВт электр энергия учун 397 365 сўм қарздорлик ҳақидаги талабномани ташлаб кетди.\nМИБ ходимларига фойдаланилмаган квитанцияларим борлиги, қарздор бўлишим мумкин эмаслигини айтганимда, Андижон тумани «Куйганёр ҳудудий электр тармоқлари» корхонасига бориб, аниқлик киритишим кераклигини айтишди. Корхонага бир неча бор мурожаат қилишимга қарамай, муаммо ҳал бўлмади. Фойдаланилмаган квитанциялар бўйича аниқлик киритиб бера олишмади. Натижада мен 1 млн 300 минг сўмдан ошиқрок миқдорда ҳақдор бўла туриб, 397 365 сўм қарздор деб топиляпман. Фойдаланилган 3042 кВт электр энергиясининг ҳар киловатти 295 сўмдан жами 900 минг сўм бўлганда ҳам, мен 400 минг сўм ҳақдор бўлишим керак эди. Ҳақдор бўлсамда туман МИБ томонидан уч-тўрт марта келиб, «Қарзингизни тўланг», деб огоҳлантириб кетишларидан ҳайрон бўлиб қолдим. Асаббузарликлардан сўнг сизларга мурожат қилдим», дейди у.\n«Ҳудудий электр тармоқлари» корхонасида\nБу масалага аниқлик киритиш мақсадида Андижон тумани «Куйганёр ҳудудий электр тармоқлари» корхонасида бўлиб, муассаса инженери ёрдамчиси Ҳаётбек Ўсаралиевдан муаммоли ҳолатга ойдинлик киритишини сўрадик.\nМутасадди Ҳикматилло Ашуров корхонага бир неча бор келгани ва ходимлар унинг мурожаати бўйича аниқ маълумот бера олмаганини тан олди. «Айни пайтда эса аввалги ҳисоб-китоб дастури ишдан чиққани сабабли эски маълумотларни тиклаш ва солиштиришнинг имкони бўлмаяпти», дейди у.\nҲикматилло Ашуровнинг «Ҳудудий электр тармоқлари» АЖ маиший истеъмолчилар шахсий кабинетида тўлов ҳолатлари акс этган жадвал маълумотлари ва мижозда тўпланган тўлов квитанциялари солиштирилганида, барча тўланган маблағлар шахсий кабинетда кўриниб тургани, бироқ мижознинг пластик картасига тушмагани маълум бўлди. Мижоз ўз вақтида тўлаган пуллар пластик картасига дастур орқали тушмаган. Пуллар пластик картага вақтида туширилмагани оқибатида мижоз ҳақдор бўлсада қарздорга айланган.\n«Айни пайтда ўша пластик (смарт) карта эгаларининг маълумотлари жойланган компьютеримиз ишдан чиққан. Шунинг учун муаммога аниқлик қирита олмаяпмиз. Лекин, мижоз қўлида пул тўлангани ҳақидаги квитанцияси билан келса хатлов орқали ечим топишимиз мумкин», дейди Ўсаралиев.\nҲикматилло Ашуров эса квитанцияларини кўтариб корхонага кўп марта боргани, лекин, натижаси бўлмаганини айтмоқда.\nҚолаверса, корхона ҳисобчилари билан мижознинг қўлидаги квитанциялар оддий хомчўт қилиб чиқилганида ҳам унинг қарздор эмаслиги кўриниб қолди, буни корхона ҳисобчилари ҳам тан олишди.\nАжабланарлиси, ҳудудий электр тармоқлари ўз компьютеридаги маълумотлар базаси ишдан чиққан бўлганини билса ҳам мижозни қарздор қилиб қўйган. Мутасаддилар ҳолатни тушунтириб ҳам бера олишмади. Фақат, «ҳал қилиб берамиз», деган жавоб билан қутулишди.\nМуаммони-ку ҳал қилиб беришар, бироқ мижознинг кўп кунлар давомида оворагарчилик ва асаббузарликда сарсон бўлгани қолди.


Россияда 18 киши спиртдан заҳарланиб вафот этди\nРоссияда 18 киши спиртдан заҳарланиб вафот...\nРоссия тергов қўмитаси Екатеринбургда 18 киши метил спиртидан заҳарланиб ўлгани юзасидан тергов ишларини бошлади. Бу ҳақда Тергов қўмитаси вилоятнинг тергов бошқармаси матбуот хизматига асосланиб маълум қилди.\nТергов маълумотларига кўра, 7-14 октябр кунлари Екатеринбургнинг Чкаловский туманида бир неча киши маҳаллий аҳолига метил спиртини сотган. Жиноят иши истеъмолчилар ҳаёти ёки саломатлиги хавфсизлиги талабларига жавоб бермайдиган товарлар ва маҳсулотларни реализация қилиш моддаси билан содир этилган, бу тасодифан икки ёки ундан ортиқ одамнинг ўлимига олиб келган (Россия Федерацияси Жиноят кодекси 238 -модданинг 3 -қисми).\nИчки ишлар вазирлиги вилоят Бош бошқармаси вакили Валерий Горелих, ўз навбатида, полиция ходимлари икки гумондор - 1978 ва 1967 йилларда туғилган кишини аниқлаб, қўлга олишганини айтган.\n«Ҳозирги вақтда терговчилар спиртли ичимликларни ўз ичига олган хавфли суюқликни ишлаб чиқариш ва сотиш мумкин бўлган жойларини текширмоқда. Ички ишлар вазирлиги вакиллари гумонланувчиларнинг алоқалари доирасини ва улар қанча вақтдан бери ноқонуний бизнес билан шуғулланганлигини аниқлайдилар. Фожианинг аниқ сабабларини аниқлаш Ички ишлар вазирлиги бош бошқармаси томонидан кузатувга олинади, — дея қўшимча қилди Горелих.\nҲодиса 25/08, 12:18\nИИББ: кар-соқов қизни уриб яширинган йигит қўлга тушди\nҲуқуқ 17/07, 09:45\n«Тўрт марта пичоқлаб, оғир тан жароҳат етқазган жиноятчи нега озодликда юргани» сабаби айтилди


Москвада ОМОН ходимлари тожикистонлик мигрантларни калтаклади\nМосквадаги Новомосковский маъмурий округининг Шербинка шаҳрида 50 га яқин тожик мигранти ҳуқуқ тартибот идоралари ходимлари томонидан калтакланди. Россия Ички ишлар вазирлигининг Шербинка тумани бўйича бўлимининг таъкидлашича, мигрантлардан бирорта шикоят тушмаган.\n9 сентябр куни эрталаб ниқобда бўлган ОМОН ходимлари тожик мигрантлари истиқомат қиладиган ётоқхонага бостириб кирган ва уларни калтаклай бошлаган. Радио Озоди ихтиёрида бўлган видеода ОМОН ходимлари қўполллик билан уйқисираган хорижликларни кўчага олиб чиқаётганива бор кучлари билан резина дубинкалар билан калтаклаётгани акс этган.\nТожик мигрантларидан бири Насим Жобировнинг15 сентябр куни Радио Озодига айтишича, куч ишлатиш салоҳиятига эга идора ходимлари эрталабки 5.00ларда ётоқхонага бостириб кирган. «Улар бирданига уйқусираган одамларни дўппослай кетишди ва қўпол оҳангда кўчага чиқишларини талаб қилдилар», дейди мигрант.\nУнинг сўзларига қараганда, фақат бир неча вақтдан кейин улар ётоқхонадан гиёҳванд моддалар қидирганликлари ойдинлашди. «Улар ётоқхонадан ҳеч нарса топишмаганидан кейингина ҳаммани қўйиб юборишди. Аммо хоналарига қайтган айрим мигрантлар нақд пуллари йўқолиб қолганини билишган», дейди Шариф исмли мигрант.\nРоссия ИИВнинг Шербинка тумани бўлими навбатчи ходими Радио Озоди билан суҳбатда ҳодиса юзасидан ўзларига ҳеч нарса аниқ эмаслигини айтди, ҳеч ким куч ишлатиш салоҳиятига эга идоралар ходимлари устидан шикоят қилмаган. «Ҳодиса оқибатида жабр кўрган фуқаролардан шикоят тушган тақдирдагина текширув ўтказилади. Калтакланиш акс этган видеони шахсан ўзим кўрганим йўқ», - дейди навбатчи офицер.\nТожикистоннинг Россиядаги элчихонаси баёнот бериб, тожикмигрантларининг ОМОН ходимлари томонидан калтакланиши борасидаги маълумотга эгаэмасликларини айтишди.\nМигрантларнинг ўзлари ҳам расмийларга шикоят қилмаганликларини, чунки ушланиб депортация қилинишларидан қўрқишганини айтишди. Одатга кўра, бу каби ҳодисалар текширилмайди ва бунинг натижасида иш ўринларини йўқотиш ва депортациядан қўрққан меҳнаткашларнинг ўзлари айбдор бўлиб қолишади. Мигрант Исфандиёри Давлатнинг айтишича, мигрантларнинг кўпчилиги ноқонуний ишлаётгани боис ҳам шикоят қилишмайди. «Афсуски, элчихона ва Тожикистоннинг бошқа давлат тузилмалари мигрантлар тақдирига қизиқишмайди. Бизнинг ҳукумат Кремлга қарам ва шу сабабли ҳозир «чўкаётганларни қутқариш чўкаётганларнинг қўлида». Бу каби вазият мигрантларнинг жаҳлини чиқаради»,дейди суҳбатдош.\nХалқаро молия ташкилотлар тадқиқотларининг кўрсатишича, Тожикистондаги ҳар тўрт оиланинг биттаси қариндошларининг пул ўтказмалари ҳисобга яшайди. Россия Тожикистон фуқароларининг мавсумий ишлашлари учун асосий пунктлардан бири бўлиб қолмоқда. Тожикистон расмийларининг айтишларича, ўтган йили меҳнат миграциясига, асосан РФга, ярим миллионга яқин Тожикистон фуқароси йўл олган. Россия расмийлари эса бошқача рақамни айтади – Россияга 1 миллиондан ортиқ Тожикистон фуқароси келган.


ЎзА - “Ижара учун уй” асари ўзбек ва рус тилларида\n“Ижара учун уй” асари ўзбек ва рус тилларида\n06.07.2017 11:44 Чоп этиш версияси\nЛеа Гольдберг – Исроил болалар адибаси. У нафақат Исроилда, балки бошқа давлатларда ҳам ёзувчи, шоира, таржимон ва адабиёт мутахассиси сифатида танилган машҳур ижодкор эди. Унинг “Хаёлий саргузаштдан хатлар”, “Бу ҳам бир шамчироқ”, “Қаср соҳибаси” каби қисса, ҳикоя ва эртаклари ёш китобхонлар қалбидан чуқур жой олган.\nУ А.Гриннинг “Алвон елканлар”, В.Катаевнинг “Оқариб кўринади ёлғиз елкан”, М.Горькийнинг “Болалик” асарлари, М.Пришвин ҳикоялари, К.Чуковский, С.Маршак шеърлари, ака-ука Гримм эртакларини ўз она тилига таржима қилган.\nАдиба етти тилни билган. “Ижара учун уй” шеърий эртаги Леа Гольдбергнинг энг машҳур асари. У кўп тилларга таржима бўлган. Яқинда адибанинг мазкур асари ўзбек ва рус тилларига таржима қилинди.\nАлишер Навоий номидаги Ўзбекистон Миллий кутубхонасида ўтказилган тадбир Леа Гольдбергнинг “Ижара учун уй” (“Сдаётся квартира”) китоби тақдимотига бағишланди. Тадбир Миллий кутубхона ва Исроилнинг Ўзбекистондаги элчихонаси ҳамкорлигида ташкил этилди.\nКутубхона директори А.Абдуазизов, Исроилнинг Ўзбекистондаги Фавқулодда ва мухтор элчиси Кармела Шамир ва бошқалар Ўзбекистон ва Исроил ўртасидаги маданий-маърифий алоқаларни мустаҳкамлаш борасида амалга оширилаётган ишлар юксак самара бераётганини алоҳида таъкидлади. Ҳамкорликда ташкил этилган мазкур тадбир ҳам бундай эзгу ишларнинг амалдаги натижаси сифатида муҳим аҳамият касб этади.\nДавлатимиз раҳбари Шавкат Мирзиёевнинг 2017 йил 12 январдаги "Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғибот қилиш бўйича комиссия тузиш тўғрисида"ги фармойиши ёшлар ўртасида китобхонликни тарғиб қилишда муҳим дастуриламал бўлаётир.\nТақдимотда ёш китобсеварлар томонидан “Ижара учун уй” эртагидан саҳна кўринишлари, куй-қўшиқлар намойиш этилди.


Абитуриентлардан ҳужжатларни қабул қилиш 16 июнда бошланади\n22 май 2019, Тошкент вақти: 04:36\nЎзбекистон Республикаси президенти Шавкат Мирзиёевнинг 2018 йил, 11 июндаги “Рамазон ҳайитини нишонлаш тўғрисида”ги қарори билан 15 июнь дам олиш куни сифатида белгиланганлиги сабабли абитуриентлардан олий таълим муассасаларига ҳужжатлар 16 июндан бошлаб қабул қилинади. Бу ҳақда Kun.uz сайти хабар қилди.\nАввалроқ, қабул жараёни 15 июндан 15 июлга қадар давом этиши белгиланган эди.\nТест синовлари кундузги, махсус сиртқи ва кечки (сменали) таълим шакли учун ҳар йили 1 августдан 15 августгача бўлган муддатда, қоида тариқасида, кунига икки сменада ўтказилади. Биринчи смена соат 08:00 да, иккинчи смена соат 15:00 да бошланади.\nТест топшириқларини бажариш учун 30 та тест топшириғига 1 соат, 60 та тест топшириғига 2 соат, 90 та тест топшириғига 3 соат вақт белгиланади. Бунда эътибор бериш керакки, бу вақт жавоблар варақасини тўлдириш билан бирга берилмоқда.


Раштда ЎИҲ аъзоси йўқ қилинди\nТожик расмийлари Рашт амалиётлари якунига етаётгани ҳақида баёнот берганларидан икки ҳафта ўтса-да, у ердаги вазият ҳали тўла ҳукумат назорати остида, деб бўлмайди.\nТожикистон Ички ишлар вазирлиги расмийси Жалолиддин Садриддиновнинг Озодликка маълум қилишича, Рашт амалиётларида Мулло Абдулло ва Алоуддин Давлатов гуруҳининг яна икки жанггариси ўлдирилган.\nУлар душанбелик 45 ёшли Додарбек Каримов ва исфаралик 28 ёшли Машраб Убайдуллоев экани айтилмоқда.\n- Ўзбекистон исломий ҳаракатининг фаол аъзоси бўлгани Додарбек Каримов 1995 ва 1999 йилларда Душанбе шаҳрида рўй берган қатор портлашлар ва ҳарбийларни қатл қилганликда гумонланиб, 2006 йилдан буён қидирувда эди. Раштда ўлдирилган бошқа бир жанггари исфаралик Машраб Убайдуллоевдир. Воқеа жойидан жанггариларга тегишли Калашников автомати ва 300 га яқин ўқ-дори топиб мусодара қилинди, - дея маълум қилди Тожикистон Ички ишлар масъули Садриддинов.\nЭслатсак, бундан икки ҳафта аввал Тожикистон Миллий хавфсизлик қўмитаси раиси Саидмўмин Ятимов Рашт водийсида ҳукумат кучларига қарши курашаётган жанггарилар деярли йўқ қилингани ва амалиёт эса сўнгги босқичга кўчгани ҳақида расман хабар берган эди.\nШунингдек, хавфсизлик қўмитаси бошлиғи Ятимов Мулло Абдулло ихтиёрида атиги 5 ёки 6 нафар жанггари қолганини, улар ҳам ҳукумат кучлари томонидан қамалга олинганини қўшимча қилганди.\nБироқ Тожикистон Ички ишлар вазирлиги расмийси Садриддинов айни кунларда Рашт водийсида Мулло Абдулло ва Али Бедакий лақаби билан танилган дала қўмондони Алоуддин Давлатов гуруҳига қарши махсус амалиёт давом этаётганинини таъкидлади.\nАйни пайтда мамлакат шарқида бундан икки ой аввал махсус амалиёт доирасида узиб қўйилган телефон алоқалари ҳозирга қадар ҳам тиклангани йўқ.\nРаштликлар марказ Душанбе ва дунёнинг турли мамлакатларида яшаб турган яқинлари билан алоқада бўла олмаётганларидан шикоят қилмоқдалар.\nАввалроқ Тожикистон куч ишлатар тизим масъуллари мамлакат шарқида телефон алоқасининг узилиб қолиши техник муаммо эканини ва бу Рашт амалиётларига умуман дахлсизлигини таъкидлаган эдилар.\nБироқ Тожикистон Уяли алоқа операторлари уюшмаси раиси Ғафуржон Эркаев 23 ноябр куни Рашт билан телефон алоқалари “юқорининг буйруғи” билан узиб қўйилганини билдирди.\n- Бу минтақада ўша гуруҳлар устидан назорат кучайтирилиб, вазият таранглигича қолар экан, телефон алоқалари билан боғлиқ муаммо ҳал бўлмайди. Биламиз, ташқи дунёдан узилиб қолиш жуда қийин. Лекин бизни ҳам тушинадилар, деган умиддамиз, чунки буйруқ юқоридан берилган. Биз эса унга қулоқ солиш ва амал қилишга мажбурмиз, - деди Уяли алоқа операторлари уюшмаси раиси Эркаев.\nШу ўринда “Нега Рашт амалиёти атрофида тожик расмийлари икки хил гапиришмоқда, нега Рашт амалиёти ҳанузгача якунлангани йўқ ва бундан кўпроқ ким манфаатдор?” деган ҳақли саволлар туғилади.\nБу савол билан Ички ишлар вазирлиги расмийси Жалолиддин Садриддиновга қайта мурожаат қилдик.\nУ бу саволларга жавоб бериш фақат республика Ички ишлар вазири Абдураҳим Қаҳҳоров ва Миллий хавфсизлик қўмитаси раиси Саидмўмин Ятимов салоҳиятида эканини таъкидлади.\nАснода мустақил таҳлилчилар ҳам Рашт водийсида жангариларга қарши амалиётнинг ҳанузгача якунланмагани юзасидан икки хил фикр билдирмоқдалар.\nБир гуруҳ таҳлилчилар мулла Абдулло гуруҳи Тожикистонда тинчлик барқарорлигидан манфаатдор бўлмаган учинчи кучлар томонидан молиялаштирилаётгани ва шунинг учун ҳукумат кучлари бу гуруҳни батамом йўқ қилишга ожизлик қилаётганини айтишмоқда.\nТожикистондаги барқарорликни издан чиқаришга уринаётган жанггариларнинг учинчи кучлар томонидан молиялаштирилаётгани ҳақида сал аввалроқ Тожикистон хавфсизлик Кенгаши раиси Амирқул Азимов ҳам баёнот берган эди.\nБироқ бошқа бир гуруҳ таҳлилчилар эса бу фикрга мутлақо қўшилмайдилар.\nУларнинг мулоҳазасича, Рашт амалиётларининг узоққа чўзилишидан энг аввало иқтидордаги ҳукумат манфаатдордир.\n- Чунки, - дейди мустақил таҳлилчи Амният Адбуназаров, - террорчилик ва исломий экстримизмга қарши курашаётган ҳар қандай давлатга донор давлатлар жуда катта миқдорда молиявий ёрдам кўрсатади.\nТаҳлилчига кўра, иқтисоди касод Тожикистон учун эса бундай ёрдам айни пайтда жуда зарурдир.\n- Рашт можаросида учинчи кучлар қўли борлиги шу кунгача исботлаб берилмади ва мени бу ерда манфатдор фақат расмий Тожикистоннинг ўзи эканига ҳеч шубҳа қилмайман. Иқтидордаги ҳукумат мамлакат шарқида “исломий экстримизм қулоч ёзаётгани”дан бонг уриб, халқаро ҳамжамият диққатини ўзига қаратмоқда. Бундай ҳолларда маълумки, донор давлатлар албатта катта молиявий ёрдам кўрсатади. Бу ёрдамлар, ўз навбатида, ишлаб чиқариши бўлмаган ва хазинаси касод Тожикистон учун жуда зарурдир. Шуни назарга олган ҳолда Рашт амалиётлари ҳали-бери тугамаслигига ишонаман, - дейди мустақил таҳлилчи Амният Абдуназаров.\nАснода Тожикистон Мудофа вазирлигидаги манба мамлакат ичкарисида ҳукумат кучлари томонидан олиб бориладиган бу каби махсус амалиётлар учун давлат бюджетидан маблағ ажратилишини билдирди.\nМудофаа вазирлигидаги манба эса экстремизм ва террорчиликка қарши махсус амалиётлар учун Тожикистонга ҳам НАТО ва КХШТ билан ҳамкорлик доирасидаги дастурлар бўйича муайян миқдорда маблағ ажратилишини маълум қилди.\nАммо бу манба Рашт амалиётлари учун қанча миқдорда маблағ ажратилганидан хабарсизлигини айтди.\nНорасмий манбалар эса Тожикистон ҳукумати Рашт амалиётларида ўнлаб миллион АҚШ доллари миқдорида ёрдам олганини таъкидламоқдалар.


Битта йўл – ТАФСИЛОТ\nИбрат 419 марта кўрилган\nКорхоналари синиб, бир-икки ойдан бери Пўлатвой бекорчи. Авваллари эски “Москвич”ида кира қилиб, оз-моз топиб турувди. Аксига олиб, машинасиям бузилди. Чўнтакда бир мири йўқ, бу ёқда бола-чақа ейман дейди, кияман дейди… Мардикорчиликка бир-икки чиқиб келди-ю, енгилроқ ишга ўрганган эканми, чидаёлмади. Боши гаранг юрган кунлари ўн-ўн беш йиллардан бери кўрмаган синфдоши Бахтиёрга дуч келди. Аниқроғи, Бахтиёр уни кўчада учратиб қолиб:\n— Ие, Пўлатмисан? Нима бало, хотининг қувиб солдими? Мунча хомушсан?.. — деб ҳазиллашди.\nҚаршисида синфнинг энг иккичи, ўнинчини зўрға битириб, ниманидир ўғирлаб қамалиб кетган Бахтиёр турарди. Кўриниши зўр.\n— Э-э, иш қидириб юрибман, — деди Пўлат ҳол-аҳвол сўрашиш асносида.\n— Иш? — Бахтиёрнинг чеҳраси ўзгарди, — мана бизда бор-да иш!\n— Узумини егин-у, боғини суриштирма.\nТонг яқинлашиб қолган, аммо ҳали зимистон чекинмаган паллада икки киши девор ошиб бир ҳовлига тушишди. Молхонада боғлиқ сигирни ечиб, арқон бирида, иккинчиси орқада калтак ушлаб, тўғри дарвоза тарафга судраб кетишди. Арқон тутгани Бахтиёр, орқада чўчўлаб келаётгани Пўлат эди. Дарвозага етай деб қолишганида кичикроқ бир ҳужра деразасидан тушиб турган ёруғликка дуч келишди. Ажабо, молхонага ўтаётганларида йўқ эди. Энди шу ёруғликдан ўтишлари керак. Бахтиёр тўхтаб имо қилди. Пўлат оҳиста деразага яқинлашди. Ичкарига мўралади. Уй эгаси — юзлари нурли киши намоз ўқиётган экан. Пўлат тараддудланиб қолди. Салдан кейин намоз тугади, нуроний дуога қўл очди:\n“Аллоҳим, икки дунёмизни обод қилгин. Билиб-билмай қилган гуноҳларимни кечиргин. Ҳалол ризқингдан ато эт…”\nПўлат бошидан оёғигача музлаб кетди. Ўзини лаънатлай бошлади: “Мен ахмоқ болаларимга ҳаром едирмоқчи бўлдимми-я? Шу покиза одамнинг молини ўғирламоқчи бўлдимми?!”\nСекин ортига қайтиб, лол қолган Бахтиёрнинг қўлидан сигирнинг арқонини олди-ю, молхонага судради. Жонивор тушмагур ўзиям роса ювош экан: ташқарига еталаса ҳам индамай кетаверганди, орқага қайтарса ҳам сас-садо чиқармади.\nБахтиёр вазият ўзгарганини ҳис қилдими, жуфтакни ростлаб қолди.\nОрадан бир неча ҳафта ўтди. Бекатда автобус кутиб турган бир нуронийнинг олдига сариқ “Москвич” келиб тўхтади.\n— Йўл бўлсин, амаки? — дея тўхтади шопир йигит.\n— Жума намозига, ўғлим.\n— Ўтиринг, йўлимиз битта экан…\nТанигандирсизлар: шопир ўзимизнинг Пўлатвой, нуроний амаки эса сигирнинг эгаси эди.\nЁқуб Умар, 2000 йил


Душанбеда уч газета устидан маҳкама давом этмоқда\n24 май 2022, Тошкент вақти: 03:49\n30 март куни Душанбенинг Сино туман судида “Азия плюс”, “Озодагон” ва “Фараж” газеталари устидан суд жараёни қайта бошланди.\nМазкур иш юзасидан дастлабки суд жараёни феврал ойи бошларида ўтказилганди. Ўшанда Тожикистон Олий суд судялари Нур Нуров, Улуғбек Маҳмадшоев ва Душанбе шаҳар судяси Фахриддин Додоматовлар ўз даъволаридан қайтмаслигини ва ўзаро муросага рози эмасликларини билдиришган эди.\nЎз навбатида, судланаётган мустақил нашрлар масъуллари ҳам ўзларига қўйилаётган айбни тан олмасликлари ҳақида билдирган эдилар.\nТожикистонда 28 феврал куни бўлиб ўтган парламент сайловлари муносабати билан бу рўзномалар устидан бошланган суд жараёнига 30 мартга қадар танаффус эълон қилинганди.\nОрадаги катта танаффусдан сўнг ўз ишини давом эттирган маҳкама жараёнининг дастлабки кунида фақат адвокат Солижон Жўраев билан боғлиқ ҳолат кўриб чиқилди.\nСино туман суд залининг қора курсисида ўтирган адвокат Солижон Жўраев бугунги маҳкама бу мамлакат жорий қонунларига зид ўтказилаётганини таъкидлади.\n- Бизни судга берган судялар устидан мен ҳам судга ариза берган эдим. Лекин бизнинг аризамиз ва унда судялар пора олгани хусусида келтирилган далиллар, СД-дисклардаги ёзувлар текширилмади. Аксинча, бизни суд залига чақиришди. Қонун бўйича аввал мен ва судялар ўртасидаги иш кўрилиб, ким жиноят қилгани аниқланиши керак эди. Яъни Сино суди аввал менинг туҳмат қилган-қилмаганим ёки судялар ҳақиқатан пора олган-олмаганини ўрганиб, ундан кейин бу мустақил газеталар билан судялар ўртасидаги даъво аризасини кўриб чиқиш ёки чиқмаслик ҳақида қарор чиқариши лозим эди. Лекин кўриниб турибдики, бугунги маҳкама ҳам ўша судялар фойдасига ишлашмоқда, дейди Солижон Жўраев.\nЭслатиб ўтсак, 2009 йилнинг 9 июнида Хўжанд шаҳрида ўтказилган суд жараёни ниҳоясида 31 нафар исфаралик фуқаро 11 йилдан 25 йилгача озодликдан маҳрум этилган эди.\nМазкур иш юзасидан маҳкамага Олий суд судяси Нур Нуров (мустақил рўзномаларни судга берган аризачи судялардан бири - таҳр.) раислик қилганди.\nИсфараликлар босқинчилик, ноқонуний қурол-аслаҳа сақлаганлик, пул ювиш ва қотиллик каби қатор жиноятларда айбланган эди.\nЎшанда судланганларнинг яқинлари ва адвокатлари суд адолатсиз ҳукум чиқарганидан шикоят қилишган эди.\nТожикистон собиқ Бош прокурори Бобожон Бобохонов эса “агар суд ҳукми ўзгартирилмаса, судя Нуров жиноий жавобгарликка тортилиши зарур”лигини қайд этганди.\nЎз навбатида, судланганларнинг адвокатлари Тожикистон Олий суди судяси чиқарган ҳукм устидан кассацион ариза тайёрлашди.\nШундан сўнг мазкур ариза юзасидан Хўжанд шаҳридаги вақтинчалик сақлаш ҳибсхонасида Тожикистон Олий суди коллегияси иш бошлади.\nУч кун давомида ёпиқ эшиклар ортида давом этган коллегия суди қароридан кўнгли тўлмаган адвокат (судланганлардан бирининг ҳимоячиси - таҳр.) Солижон Жўраев 14 январ куни Тожикистон президенти, парламенти, Бош прокурори, Омбудсмени ҳамда бу мамлакатдаги инсон ҳуқуқлари бўйича халқаро ташкилотлар ва оммавий ахборот воситаларига баёнот билан чиқди.\nАдвокат баёнотида айтилишича, “Тожикистон иқтисодий жиноятлар ва коррупцияга қарши курашиш агентлиги собиқ директори Шерхон Салимзода 31 нафар исфараликка нисбатан асосланмаган жиноий иш қўзғаб, мамлакат Олий судига уларга нисбатан аёвсиз ҳукм чиқариш борасида “буйруқ” берган.\nШунингдек, авдокат Жўраев Хўжандда чиқарилган ҳукм адолатсиз бўлгани хусусида судя Нуров билан ўзаро суҳбати ёзилган СД-дискни тожикистонлик журналистларга тақдим қилган.\nСД-дискда ёзилган суҳбат чоғида Нур Нуров ҳақиқатан адолатсиз ҳукм чиқарганини тан олган ва 31 исфаралик фақат “юқори”нинг буйруғи билан қамалганини маълум қилган эди.\nБу баёнот ва матбуот анжумани ортидан Тожикистонда катта ададда чоп этиладиган мустақил рўзномалар “Азия плюс”, “Озодагон” ва “Фараж” саҳифаларида “порахўр судялар” ҳақида мақолалар босилиб чиқди.\nТожикистон Олий суд судялари Нур Нуров ва Улуғбек Маҳмадшоев билан бирга Душанбе шаҳар судяси Фахриддин Додоматовлар бу ёзилганлар ўзларига нисбатан туҳмат эканини иддао қилиб, адвокат Солижон Жўраев ва мустақил нашрларни судга берган эди.\nЎз навбатида, бир қатор обрўли хорижий ташкилотлар бу иш юзасидан Тожикистон ҳукуматига расман мурожат қилиб, мустақил рўзномалар устидан суд жараёни тўхтатилишини сўраган эдилар.\nХорижлик ва маҳаллий таҳлилчилар бу маҳкамани сўз эркинлигини чеклаш ва Тожикистон мустақил матбуотига босим ўлароқ баҳоламоқдалар.\nБироқ расмий ҳукумат мустақил рўзномаларнинг маҳкамага тортилишида ҳеч қандай сиёсий мотив йўқлигини ва судялар ўз ҳуқуқларини ҳимоялаш учун судга мурожаат қилишга ҳақли эканларини такрорлашдан чарчамаётир.\nДушанбедаги Сино туман судида адвокат Солижон Жўраев ва яна учта мустақил газета устидан суд жараёни эртага ҳам давом этади.


Италия ҳаво кучларига тегишли самолёт Кобулда ўққа тутилди - Халқ сўзи\nИталия ҳаво кучларига тегишли самолёт Кобулда ўққа тутилди\n19:21 26 Август 2021 Дунё\nИталия Ҳарбий ҳаво кучларининг Афғонистондан эвакуация тадбирларига жалб этилган C-130 русумли самолёти Кобул аэропортида ўққа тутилган.\n"La Stampa" хабарига кўра, ҳаво кемаси учиш-қўниш йўлагидаёқ ўққа тутилган ва қурбонлар йўқ. Манбада самолёт ким томонидан ҳужум уюштирилганига аниқлик киритилмаган.\nАниқлик киритилишича, самолёт журналистлар ва 98 нафар афғон фуқароси олиб кетаётган эди. Ҳаво кемаси Италия Ҳарбий ҳаво кучларининг аёл учувчиси бошқарувида бўлган ва у чаққонлик қилиб, самолётни ўқларнинг траекториясидан узоқлаштиришнинг уддасидан чиққан.\nҚайд этилишича, самолёт Кувайтдаги Ал-Салим авиабазасига йўл олган ва у ердан йўловчилар бошқа лайнер орқали Италияга олиб кетилади.\nҲозирда Кобул аэропортига эркин киришнинг имкони йўқ. Афғонистонда назоратни қўлга олган «Толибон» ҳаракати аэропортга киришда назорат пункти ўрнатган ва фақат хориж мамлакатлари фуқаролари ва визаси ёки махсус таклифномасига эга бўлган афғон фуқароларини аэропорт ҳудудига киришга рухсат бермоқда.\n«Толибон» ҳаракати 31 августгача АҚШ ўз қўшинларини Афғонистондан бутунлай олиб чиқиб кетишини талаб қилмоқда.\n«Толибон» ҳаракати раҳбарлари Вашингтонга АҚШ қўшинлари Афғонистондан ўз вақтида олиб чиқилмаган тақдирда ҳарбий жавоб бериш билан таҳдид қилди. Агар АҚШ 31 августга қадар мамлакатдан ҳарбий контингентини олиб чиқмаса, жавоб чоралари қаттиқ бўлиши мумкин.


Марказий ҳарбий округдаги махсус бўлинмаларга қабул қилинган ёш ҳарбий хизматчилар билан махсус машғулотлар ташкил этилди\n22:00 / 02.09.2019\nМарказий ҳарбий округ тасарруфидаги Жиззах гарнизонида жойлашган Махсус операциялар кучлари бўлинмаларига яқинда қабул қилинган ёш ҳарбий хизматчилар билан махсус машғулотлар ташкил этилди. Бу ҳақда Марказий ҳарбий округ матбуот хизмати маълум қилди.\nБир неча кун давомида ёш ҳарбий хизматчиларнинг билими, амалий кўникмаси ҳамда жисмоний тайёргарлиги яна бир бор синовдан ўтказилди.\nГуруҳ шахсий таркибига белгиланган ҳудудга хавфсиз етиб бориш, шартли душманни қидириб топиш ва “марш бросок” ўтказиш, экстремал шароитларда яшовчанликни ошириш ҳамда сув тўсиқларидан ўтиш каби махсус вазифалар юклатилди.\nЭкстремал шароитларга (дашт, чўл ёки нотаниш ҳудудга) тушиб қолган ёш ҳарбий хизматчилар томонидан тез фурсатда олов ёқиш, жониворларни овлаш, сувни ичишга яроқли ҳолатга келтириш каби усуллар ўйлаб топилди.\nТадбир якунида махсус машқларни бажаришда бўлинма таркиби томонидан йўл қўйилган камчилик ҳамда устунликлар кўрсатиб ўтилди ҳамда гуруҳ шахсий таркиби махсус вазифани бажаришда яхши томонга белгиланди.\nЭслатиб ўтамиз, Ўзбекистон Махсус бўлинмаларига ўтиш истагини билдирган ёш ҳарбий хизматчилар олти ойлик тайёрлов курсларидан ўтказилади.\n"Адолат" СДП Жиззахда коррупцияга қарши руҳда митинг ўтказди